3 kluster baru Covid-19, 2 di Sabah, 1 di KL

Kementerian Kesihatan (KKM) mengesan tiga kluster baru iaitu dua di Sabah dikenali kluster Buang Sayang dan kluster Kg Sakong, sementara di Kuala Lumpur pula dikenali Kluster Setapak.Ketua Pengarah Kesihatan Dr Noor Hisham Abdullah berkata kluster Buang Sayang dikesan di Sipitang, Sabah, dengan kes indeks (kes ke-10265) mempunyai sejarah perjalanan ke Sipitang dari 7 hingga 20 Sept.“Kes mula mengalami gejala demam, selesema dan sakit tekak pada 19 Sept dan kemudiannya dimasukkan ke sebuah pusat perubatan. Saringan Covid-19 didapati positif pada 20 Sept dan kes dipindahkan ke Hospital Queen Elizabeth, Sabah.“Susulan itu, pengesanan kes secara aktif (Active Case Detection) dan saringan kontak rapat dijalankan di mana seramai 10 individu telah disaring sehingga hari ini dengan empat kes dikesan positif, manakala enam individu masih menunggu keputusan,” katanya dalam kenyataan hari ini.Kluster Kg Sakong pula dikesan di Semporna, Sabah, dengan kes indeks (kes ke-10154) dikesan positif pada 18 Sept melalui saringan komuniti. Kes adalah tidak bergejala dan dimasukkan ke Hospital Tawau untuk rawatan.Pengesanan kes secara aktif dan saringan kontak rapat kluster ini juga dijalankan iaitu seramai 66 individu disaring sehingga hari ini dengan sembilan kes dikesan positif, manakala 57 lagi menunggu keputusan.Mengenai kluster Setapak, Dr Noor Hisham berkata kes indeks (kes ke-10689) mempunyai sejarah perjalanan ke Tawau dan Semporna, Sabah dari 17 hingga 20 Sept.“Kes mula mengalami gejala demam, batuk, sakit tekak, sakit otot dan cirit-birit sejak 21 Sept dan dimasukkan ke sebuah pusat perubatan pada 25 Sept di mana saringan Covid-19 didapati positif pada hari yang sama, seterusnya dipindahkan ke Hospital Sungai Buloh, Selangor.“Dua lagi kes positif yang dikesan adalah rakan serumah (iaitu kes ke-10770) dan rakan (iaitu kes ke-10771) kepada kes indeks. Mereka turut dimasukkan ke Hospital Sungai Buloh,” katanya.Susulan itu, pengesanan kes secara aktif dan saringan kontak rapat dijalankan dan seramai 20 individu disaring sehingga hari ini dengan tiga kes dikesan positif, 16 negatif, manakala seorang lagi masih menunggu keputusan.Katanya, langkah pencegahan dan kawalan penularan jangkitan seperti proses nyah kuman dan pembersihan sedang dijalankan di semua lokasi yang dikenal pasti bagi ketiga-tiga kluster baru ini.


Muhyiddin positif Covid-19

Pengerusi Majlis Pemulihan Negara Muhyiddin Yassin positif Covid-19 selepas menjalani ujian saringan RT-PCR hari ini dan kini menjalani kuarantin kendiri di rumah.Bagaimanapun, beliau hanya mengalami gejala ringan dan dalam keadaan baik sambil menasihatkan mereka yang menjadi kontak rapat beliau untuk mengambil tindakan susulan seperti ditetapkan kementerian kesihatan (KKM)“Mengikut protokol Kementerian Kesihatan Malaysia (KKM), saya akan menjalani kuarantin kendiri di rumah. “Kepada sesiapa yang berkemungkinan menjadi kontak rapat saya, saya nasihatkan supaya mematuhi protokol yang ditetapkan oleh KKM,” kata Muhyiddin dalam sebuah hantaran Facebook Dalam pada itu, beliau memohon orang ramai mendoakan kesihatannya dan keluarga.Malaysia kini menyaksikan lonjakan kes Covid-19 berikutan penularan varian Omicron yang mudah dijangkiti.Semalam, hampir 14,000 kes direkodkan di mana ia menjadi angka tertinggi kes harian sejak awal tahun ini.


Ketua pembangkang Thailand yakin dapat bentuk kerajaan

Ketua Parti Move Foward (MFP), Pita Limjaroenrat melahirkan keyakinan untuk dilantik sebagai perdana menteri baru Thailand meskipun senator yang dilantik junta berkata mereka akan menghalang pelantikannya.
MFP mengejutkan pemerhati dengan muncul sebagai parti yang memperoleh jumlah undi terbanyak pada pilihan raya umum Ahad lalu, sekali gus menyaksikan kekalahan teruk parti berkaitan tentera yang mentadbir kerajaan itu selama hampir sedekad.
Dua lagi parti kecil menyertai gabungan baharu yang dibentuk oleh pemimpin MFP, memberikannya kelebihan 313 daripada 500 kerusi di Dewan Rakyat.
"Kami mempunyai banyak momentum, gabungan saya sedang terbentuk," kata Pita, 42, yang juga graduan dari Universiti Harvard kepada pemberita di Bangkok pada Khamis.
“Semua parti menyokong saya untuk sebagai perdana menteri Thailand ke-30,” katanya.
Walaupun gabungan itu mempunyai majoriti yang cukup besar untuk mentadbir, namun ia perlu mengumpulkan majoriti di kedua-dua dewan – termasuk 250 ahli Senat yang dipilih sendiri oleh junta.
Keazaman MFP untuk meminda undang-undang ketat Thailand terhadap penghinaan Raja Maha Vajiralongkorn telah menakutkan penubuhan konservatif tentera diraja.
Sebahagian senator berkata mereka akan mengundi menentang Pita dan pada Rabu laluan yang berpotensi di sekitar pembangkang mereka ditutup kerana parti Bhumjaithai berkata ia tidak akan menyokongnya.
Pakatan tersebut hanya kurang 63 kerusi daripada 376 undi yang diperlukan untuk majoriti di kedua-dua dewan.
Akan tetapi Pita melihat ia bukan satu cabaran besar.
"Saya tidak bimbang untuk menubuhkan kerajaan. Saya yakin ia akan berlaku. Saya mempunyai rancangan dan objektif yang jelas," katanya.
Pita berkata lapan parti gabungan itu komited untuk mencari jalan tengah dalam isu reformasi lese-majese – satu perkembangan yang ketara, memandangkan selama bertahun-tahun meskipun membincangkan topik itu adalah terlarang.
Sabit kesalahan fitnah diraja boleh membawa hukuman penjara sehingga 15 tahun.
MFP berkata parti itu mahu mengurangkan dan menyekat sesiapa yang boleh membawa dakwaan – pada masa ini sesiapa sahaja boleh memfailkan aduan kepada pihak polis.
Pilihan raya pada Ahad adalah yang pertama sejak protes pro-demokrasi yang diketuai oleh golongan muda di Bangkok.
Ini sekali gus memecah tradisi pantang larang yang telah lama dipegang dengan menuntut sekatan kuasa dan perbelanjaan raja.


Kes harian turun ke paras 3,200 jangkitan, 4 lagi terkorban

3,245 kes baru Covid-19 direkodkan semalam menjadikan jumlah keseluruhan sebanyak 4,943,701 kes.
Sebanyak 4,208 pesakit turut dilaporkan sembuh, menjadikan jumlah keseluruhan kes sembuh sebanyak 4,874,177.
Ketika ini, 32,987 kes aktif direkodkan di mana 31,108 atau 94.3% daripadanya menjalani kuarantin kendiri.
Tiada pesakit di pusat kuarantin sementara 1,792 (5.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 87 kes dan 63 daripadanya memerlukan bantuan alat pernafasan.
Empat lagi kes kematian dicatatkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,537 orang.


Apandi sedia beri kerjasama siasatan 1MDB, SRC International

Bekas peguam negara Mohamed Apandi Ali memberi jaminan beliau akan bekerjasama dengan pihak polis berhubung siasatan terhadapnya selepas beberapa laporan polis dibuat terhadapnya.
"Tiada masalah.
"Saya akan bagi kerjasama penuh," katanya ringkas kepada MalaysiaNow.
Bukit Aman hari ini mengesahkan kertas siasatan dibuka terhadap Apandi selepas laporan dibuat.
Setiausaha Polis Diraja Malaysia Noorsiah Mohd Saaduddin berkata kes disiasat di bawah Seksyen 217 Kanun Keseksaan.
"(Kes) disiasat oleh Unit Siasatan Jenayah Terkelas (USJT), Jabatan Siasatan Jenayah (JSJ), Bukit Aman. Kes disiasat di bawah Seksyen 217 Kanun Keseksaan dan siasatan masih berjalan," kata Noorsiah dalam kenyataan hari ini.
Seksyen 217 Kanun Keseksaan berkenaan kesalahan penjawat awam yang mengingkari arahan undang-undang dengan niat hendak menyelamatkan orang daripada seksaan, atau harta daripada dirampas.
Ia membawa keselahan penjara tidak lebih dua tahun, denda atau kedua-duanya sekali.
Laporan polis dibuat oleh Ahli Parlimen Klang, Charles Santiago sebelum ini yang memetik penghakiman 23 Mei lalu yang disampaikan oleh hakim Mahkamah Tinggi Azimah Omar dalam menolak saman fitnah yang difailkan oleh Apandi terhadap pemimpin veteran DAP Lim Kit Siang.
Hakim Azimah Omar mendapati Apandi menunjukkan sikap berminat dan tidak kisah terhadap kedaulatan undang-undang mengenai kes derma RM2.6 bilion membabitkan bekas perdana menteri Najib Razak.
Parti Pejuang turut membuat laporan polis terhadap Apandi.
Pejuang membuat laporan polis berhubung peranan Apandi sebagai orang tengah antara kerajaan Malaysia dengan Low Taek Jho, atau Jho Low yang terlibat dalam skandal 1MDB.
Sebelum ini, Apandi memberitahu dia hanya menjadi fasilitator kepada beberapa siri pertemuan antara peguam Jho Low dan Pejabat Peguam Negara.
Bekas perdana menteri Dr Mahathir Mohamad juga mahu Apandi disiasat atas peranannya dalam pertemuan itu.
Jho Low, yang tidak diketahui lokasinya dilaporkan menawarkan sebanyak RM1.5 bilion untuk menyelesaikan kesnya.
Apandi, menurut Santiago, menyalahguna kuasa ketika menjadi peguam negara, membohong untuk melepaskan Najib daripada sebarang kesalahan.
"Memandangkan Apandi menipu mengenai siasatan terhadap SRC International dan perbicaraan 1MDB untuk membebaskan Najib, fungsi peguam negara mesti dipisahkan daripada pendakwa raya bagi memastikan semak imbang dalam keputusan pendakwaan," katanya dalam satu kenyataan.


Lebih ramai keluarga bergelut kos sara hidup selepas 3 bulan tahun baru

Jika diikutkan pada penyata gaji bulanan Rashid dan isterinya, Akma yang mencecah hampir RM10,000 bila digabungkan, mereka sepatutnya tidak berada dalam situasi yang sukar melibatkan isu kewangan.
Bagaimanapun, pasangan suami isteri itu mendapati mereka semakin kekurangan wang simpanan sehingga terpaksa menggunakan wang tabungan untuk masa depan empat orang anak yang masih di kecil dan bersekolah.
Bercakap kepada MalaysiaNow, Rashid, 37, berkata semuanya bermula pada Januari apabila dia mula perasan wang yang diperuntukkan untuk belanja dapur meningkat sebanyak RM117-RM120 sebulan sedangkan kuantiti dan jenis barangan yang dibeli adalah sama setiap bulan.
Bahkan, dia dan isteri juga mengurangkan item yang dibeli untuk berjimat tetapi harga yang dibayar masih tinggi.
Ketika itu mereka sedar harga barangan sememangnya sudah makin tinggi dan tidak mampu lagi membeli dengan kuantiti yang biasa.
Masuk bulan Februari, mereka juga perlu mengeluarkan belanja yang lebih kerana cuti persekolahan akhir penggal akhir bagi sesi 2022.
Ketika itu, katanya, dia dan isteri perlu menyediakan belanja yang lebih untuk memasak dan membayar pengasuh sepanjang cuti persekolahan kerana anak-anak berada di rumah sewaktu mereka bekerja.
Masuk sahaja bulan Mac, Rashid pening memikirkan kos perbelanjaan untuk kembali ke sekolah sempena pembukaan sesi persekolahan yang bermula minggu depan.
Anak sulungnya memerlukan pakaian baru selepas lebih dua tahun tak bertukar kerana tidak hadir ke sekolah secara fizikal.
Kini, tubuh badan anak-anaknya juga semakin tinggi dan besar memerlukan dia membelikan pakaian seragam yang baru.
"Bulan Mac juga saya dengan isteri kena simpan duit untuk puasa. Tapi, kami tak boleh nak asingkan langsung untuk belanja puasa.
"Ini buatkan kami risau. Poket makin kering dan mungkin kami ikat perut untuk berpuasa," kata suami isteri itu ketika dihubungi MalaysiaNow.
Rashid dan Akma yang bekerja dalam sektor perkhidmatan awam antara puluhan ribu keluarga yang sedang bergelut dengan krisis kos sara hidup yang semakin menghimpit kehidupan seharian rakyat Malaysia.
Tinjauan di media sosial juga mendapati lebih ramai keluarga merentasi kaum menyuarakan kebimbangan masing-masing terhadap kemelut kewangan dan sara hidup yang semakin tidak menentu.
Rata-rata mereka mengakui tidak bersedia untuk berdepan bulan Ramadan dan seterusnya sambutan Aidilfitri yang sememangnya memerlukan perbelanjaan lebih tinggi untuk pulang ke kampung dan penyelenggaraan kenderaan.
Sejak awal tahun 2023, ahli dan pakar ekonomi sudah memberi amaran kenaikan harga barang dan kos sara hidup sama ada di bandar atau luar bandar akan terus menjadi cabaran sepanjang tahun.
Ini terutamanya apabila dilaporkan kadar inflasi di Malaysia akan berada sekitar 4.0 hingga 5.0% tahun ini.
Dengan kadar itu, kesan inflasi dijangka terus memberi tekanan kepada kehidupan rakyat.
Dalam pada itu, pakar kewangan keluarga Fazli Sabri mengakui kewujudan kebimbangan tersebut dalam kalangan masyarakat buat masa ini.
Katanya, keadaan ini seharusnya menjadi titik tolak dalam kehidupan seharian masyarakat untuk semua berubah.
Katanya, berdasarkan kajian-kajian semasa mendapati majoriti individu tidak membuat perancangan rapi untuk perbelanjaan yang dipanggil "seasonal expenses" ataupun perbelanjaan bermusim.
Contohnya perbelanjaan untuk musim sekolah, cuti sekolah dan perayaan.
Disebabkan itu, ianya menjadi bebanan dan menimbulkan masalah kepada rata-rata individu atau keluarga.
"Berapa kali sudah kita melalui perbelanjaan musim persekolahan? Berapa banyak juga kita lalui musim perayaan?
"Banyak kali, bukan? Perkara yang sama juga tiap-tiap tahun alami dan lalui," katanya kepada MalaysiaNow.
Atas sebab itu, beliau menyifatkan sikap itu seolah-olah seperti tidak belajar daripada pengalaman yang lepas.
Sementara itu, sepasang suami isteri dari Kajang, Selangor bersetuju dengan Fazli mengenai persediaan rapi dalam perbelanjaan bermusim.
Guna Gurusamy dan isterinya Karvita berkata sejak berkahwin 12 tahun lalu mereka tekun menabung wang untuk beberapa jenis perbelanjaan.
Pertama, peruntukan untuk insurans kenderaan yang memerlukan belanja besar setiap tahun.
Selain itu, tabung khas perayaan dan cuti sekolah untuk membawa anak-anak menziarahi keluarga sambil melancong.
Bagaimanapun, "rentak" menabung mereka hilang arah disebabkan inflasi dan ketidaktentuan ekonomi sehingga terpaksa menggunakan wang tabungan tersebut.
"Sebelum ini, duit tabung ada lebih boleh simpan untuk beli barang atau melancong dua kali setahun.
"Sekarang susah. Makan pun kena jimat lauk.
“Anak-anak pun dah besar mereka tahu semua mahal sebab mereka pun sudah pandai keluar beli sendiri naik basikal dengan kawan-kawan," kata Guna kepada MalaysiaNow.
Guna yang bekerja sebagai ketua pengawal keselamatan di sebuah kondominium berdekatan rumahnya mengakui emosinya terganggu setiap kali memikirkan isu kewangan keluarga.
"Saya pernah keluarkan duit KWSP sebelum ni, duit itu digunakan untuk baiki kereta isteri.
"Sekarang dia guna untuk pandu kereta e-hailing dan cari rezeki juga untuk keluarga. Nasib baik ada duit KWSP. Kalau tak kereta jadi besi buruk," katanya kepada MalaysiaNow.
Kini, Guna berkata dengan kedua-dua mereka bekerja lebih 12 jam sehari pun masih belum mampu menampung kehidupan seharian mereka.
Malah, anak sulungnya yang berusia 13 tahun juga terpaksa menjadi "pengasuh" di rumah untuk menjaga dua orang lagi anaknya yang masih kecil.
Disebabkan kekangan wang, mereka tidak mampu untuk mengupah pengasuh dari luar.
"Makan pun cukup-cukup sahaja. Lepas tu kebajikan anak-anak pun kita terpaksa gadaikan sebab tak mampu.
"Macam-macam boleh berlaku ketika saya dan isteri tiada di rumah. Tapi kami doa supaya semua baik sahaja."
Guna berharap kerajaan segera mencari jalan membantu rakyat dalam menyelesaikan kemelut kewangan yang saban hari mengecam emosi dan rutin harian mereka.
Baginya, kerajaan yang gagal adalah kerajaan yang membiarkan rakyatnya berlapar, ikat perut dan berterusan dibelenggu permasalahan terutamanya melibatkan wang.
"Tolonglah kita, kita cuma nak bagi anak-anak dan isteri makan. Hidup selesa."


Kerajaan tidak cadang wajibkan dos penggalak sebagai syarat lengkap vaksin

Kerajaan tidak bercadang menjadikan pengambilan dos penggalak sebagai syarat wajib untuk melengkapkan dos vaksin Covid-19 bagi rakyat negara ini.Timbalan Menteri Kesihatan II Aaron Ago Dagang berkata seperti vaksin dos pertama dan kedua, pengambilan dos penggalak adalah secara sukarela.“Walaupun peratusan (penerimaan) dos penggalak agak perlahan iaitu hanya 10.83% sahaja setakat ini, tetapi kita tidak boleh jadikan booster (dos penggalak) sebagai wajib.“Tetapi dengan munculnya varian yang membimbangkan (VOC) Omicron, kita sarankan agar dos penggalak ini diambil,” katanya pada sesi soal jawab di Dewan Rakyat hari ini.Beliau menjawab soalan tambahan Steven Choong Shiau Yoon (Bebas-Tebrau) mengenai sama ada kementerian kesihatan (KKM) akan menjadikan dos penggalak sebagai syarat lengkap vaksin Covid-19 susulan terdapat 30 hingga 40% penerima dua dos vaksin menolak untuk mengambil dos penggalak.Menjelas lanjut, Aaron berkata KKM akan terus giat melaksanakan langkah dan kempen bagi memastikan penerima dos lengkap vaksin menerima dos penggalak.


Jenazah 3 mangsa banjir di Baling selamat dikebumikan

Jenazah tiga mangsa banjir bersama janin berusia empat bulan yang terkorban dalam bencana itu yang berlaku di daerah Baling selamat dikebumikan di Tanah Perkuburan Kampung Charuk Bemban Dalam di sini kira-kira pukul 5.30 pagi tadi.
Jenazah ibu yang hamil empat bulan, Nurul Anis Abu Hassan, 23, bersama janinnya serta ibu mentuanya yang lumpuh Salmah Mat Akib, 53, dan adik iparnya Khairul Ikhwan Nor Azman, 14, tiba di pekarangan Surau Al-Istiqamah, Kampung Charuk Bemban Dalam pada 4.25 pagi.
Jenazah janin itu didukung bapanya Muhammad Khairul Asyraf Nor Azman, 24, sebelum dibawa masuk ke dalam surau untuk disolatkan.
Suasana pilu dan sedih menyelubungi upacara pengebumian apabila kira-kira 200 orang yang hadir kelihatan sebak sewaktu diberikan peluang terakhir untuk menatap wajah jenazah sebelum dikebumikan.
Bernama sebelum ini melaporkan tiga maut termasuk ibu hamil empat bulan selepas rumah mereka dihanyutkan air dalam tragedi banjir dan kepala air di Kampung Iboi dekat sini Isnin lepas.
Mayat Nurul dan ibu mertuanya yang lumpuh itu ditemukan dalam keadaan berpelukan di bawah timbunan pokok kira-kira 100 meter dari tapak rumah mereka yang dihanyutkan itu kira-kira pukul 9.30 pagi semalam.
Mangsa ketiga, Khairul pula ditemukan pada 11.55 pagi di bawah timbunan pokok yang tidak jauh daripada mayat ibu dan kakak iparnya dijumpai.


Polis terima 2 laporan kru filem 'Mentega Terbang' diugut

Polis menerima dua laporan berkaitan kes jenayah khianat harta benda dan ugutan jenayah daripada dua kru penerbitan filem ‘Mentega Terbang’ semalam.
Ketua Polis Selangor Hussein Omar Khan berkata seorang daripada kru itu membuat laporan di Ibu Pejabat Polis Daerah (IPD) Ampang selepas keretanya jenis Proton Saga disimbah cat serta menjumpai helaian kertas nota tulisan berunsur ugutan jenayah terhadap nyawanya di tempat letak kereta di Taman Dagang Jaya, Ampang, di sini pada 6.30 pagi.
Hussein dalam kenyataan hari ini berkata seorang lagi kru filem berkenaan membuat laporan polis di IPD Kajang pada 7 pagi selepas pengadu mendakwa kenderaannya dibaling dengan plastik lut sinar berisi cecair cat pada 3.15 pagi.
“Turut ditemukan satu sampul surat warna putih yang ditulis perkataan-perkataan berunsur ugutan jenayah terhadap nyawa pengadu,” katanya.
Menurut Hussein, mangsa juga turut menerima mesej melalui telefon yang berunsur ugutan jenayah terhadap diri dan keluarganya.
Hussein berkata susulan dua laporan itu, Bahagian Siasatan Jenayah IPD Ampang Jaya dan IPD Kajang telah membuka kertas siasatan di bawah Seksyen 507/427 Kanun Keseksaan kerana melakukan khianat dan ugutan jenayah.
“Orang ramai dinasihatkan supaya tidak membuat sebarang spekulasi yang boleh menjejaskan keharmonian dan keamanan negara. Polis mengambil serius kejadian ini dan akan menyiasat sehingga mereka yang terlibat ditahan dan dibawa ke muka pengadilan,” katanya.
Beliau meminta orang ramai yang mempunyai sebarang maklumat lanjut berhubung dengan kedua-dua kejadian itu agar tampil membantu pihak polis.
“Mereka boleh menghubungi mana-mana balai polis terdekat atau berhubung terus dengan Pegawai Penyiasat kes ini iaitu Inspektor Mu’az Mazlan menerusi talian 017-9788804 IPD Kajang dan Inspektor Alif 018-9834211 IPD Ampang bagi membantu siasatan,” katanya.
Pada Rabu lepas, polis selesai mengambil keterangan penerbit dan enam pelakon berhubung kes filem berkenaan.
Filem ‘Mentega Terbang’ yang disiarkan secara percuma di platform penstriman digital, mendapat bantahan umat Islam di negara ini kerana didakwa mengandungi unsur-unsur pluralisme agama yang boleh menjejaskan akidah.


Pertumbuhan KDNK 2020 lebih baik daripada jangkaan, kata menteri

Pertumbuhan Keluaran Dalam Negara Kasar (KDNK) bagi tahun 2020 adalah lebih baik daripada jangkaan dengan ekonomi negara telah menunjukkan pelbagai tanda-tanda pemulihan, kata Menteri Kewangan Tengku Zafrul Aziz.Malaysia mencatat penyusutan 3.4% bagi suku keempat 2020 ketika peningkatan ketara kes jangkitan Covid-19, sekali gus menjadikan prestasi keseluruhan tahun tersebut kepada -5.6% berikutan pelaksanaan perintah kawalan pergerakan serta penutupan sempadan di peringkat global.“Penguncupan ini adalah lebih baik berbanding unjuran awal oleh organisasi antarabangsa seperti Tabung Kewangan Antarabangsa atau IMF (-5.8%), Bank Dunia (-5.8%) dan Bank Pembangunan Asia (-6.0%),” kata beliau dalam satu kenyataan di sini, pada Khamis.Menjelaskan selanjutnya, Zafrul berkata langkah segera kerajaan melaksanakan inisiatif di bawah empat pakej rangsangan ekonomi berjumlah RM305 bilion atau 20% daripada KDNK, dianggarkan telah menyumbang sebanyak empat mata peratusan kepada pertumbuhan ekonomi bagi 2020.Malah, kata beliau, kawalan disiplin fiskal negara, prospek pertumbuhan jangka masa sederhana yang mampan serta keberkesanan langkah kerajaan membendung penularan wabak Covid-19, turut diiktiraf oleh agensi penarafan kredit antarabangsa, Moody’s yang telah mengekalkan penarafan Malaysia pada tahap A3 dengan unjuran stabil pada Januari lepas.“Secara keseluruhannya, kedudukan kewangan dan prospek Malaysia kekal teguh di sebalik kitaran penilaian penarafan kredit yang mencabar di peringkat global sepanjang 2020,” katanya.Tengku Zafrul berkata penurunan KDNK 1.7% pada Disember 2020 juga adalah lebih baik berbanding 4% pada bulan sebelumnya.Beliau menyifatkan prestasi tersebut sebagai membuktikan keberkesanan inisiatif segera kerajaan di bawah Kerangka Inisiatif Tambahan Pakej Rangsangan Ekonomi Prihatin Rakyat (Kita Prihatin) yang telah disalurkan pada suku keempat 2020 seperti Geran Khas Prihatin 2.0, Program Subsidi Upah 2.0 dan Bantuan Prihatin Nasional 2.0.Selain itu, negara turut mencatat kadar pengangguran yang lebih rendah serta merekodkan pertumbuhan sebanyak 3% setahun dalam sektor pembuatan, sekali gus mengimbangi penguncupan sektor-sektor lain, kata beliau.Menurutnya, jumlah perdagangan negara berkembang kepada RM483 bilion pada suku keempat 2020 berbanding RM460.9 bilion yang dicatatkan dalam suku sebelumnya.Malah, Tengku Zafrul menegaskan bahawa Malaysia masih mengekalkan lebihan dagangan untuk 23 tahun berturut-turut, merekodkan sebanyak RM59.9 bilion pada suku keempat berbanding RM60.3 bilion pada suku ketiga.“Jumlah pelaburan langsung asing menunjukkan aliran masuk bersih sebanyak RM6.1 bilion untuk tempoh sama manakala pembiayaan bersih terus berkembang sebanyak 4.4% sepanjang suku keempat 2020 melalui peningkatan penerbitan bon korporat.“Selain itu, keperluan modal kerja serta pembelian kereta penumpang dan tempat kediaman terus meningkatkan pengeluaran pinjaman kepada rakyat dan juga perniagaan, mencerminkan pemulihan permintaan yang baik,” katanya.Melangkah ke hadapan, Tengku Zafrul berkata Perintah Kawalan Pergerakan 2.0 yang berkuat kuasa hampir di seluruh negara sejak 13 Januari, 2021 dan dilanjutkan hingga 18 Februari ini, pasti memberi kesan kepada pertumbuhan KDNK negara bagi suku pertama 2021.Bagaimanapun, jelas beliau, kadar kerugian yang dianggarkan berjumlah RM700 juta sehari tidak seburuk kesan PKP 1.0 iaitu sebanyak RM2.4 bilion sehari.Dalam pada itu, beliau juga menjangkakan inisiatif Belanjawan 2021 yang sudah mula dilaksanakan dan langkah segera kerajaan melalui Pakej Bantuan Perlindungan Ekonomi dan Rakyat Malaysia (Permai) bernilai RM15 bilion, dapat mengurangkan impak PKP 2.0.“Kerajaan juga yakin bahawa pelaksanaan Program Immunisasi Covid-19 Kebangsaan yang sistematik dan berkesan akan mendorong pembukaan pelbagai sektor ekonomi, pemulihan sentimen pengguna dan seterusnya pertumbuhan serta daya tahan ekonomi Malaysia,” kata beliau.


PBB gesa dunia jalin interaksi dengan Taliban, beri ‘talian hayat’ kepada Afghanistan

Setiausaha Agung Pertubuhan Bangsa-Bangsa Bersatu (PBB) Antonio Guterres pada Isnin menggesa masyarakat antarabangsa untuk berinteraksi dengan Taliban dan memberikan “talian hayat” kepada rakyat Afghanistan ketika penerbangan komersial asing pertama meninggalkan Kabul semalam.Guterres berada di Geneva selaku tuan rumah persidangan penderma bagi mengumpul ratusan juta dolar untuk negara dilanda keganasan perang itu selepas ia diambil alih oleh Taliban hampir sebulan lalu dalam serangan kilat sejurus Amerika Syarikat (AS) yang sedang mengundurkan tenteranya.Menurut Ketua Hal Ehwal Kemanusiaan PBB Marin Griffith, negara-negara penyumbang telah berikrar untuk memberikan bantuan sebanyak AS$1.2 bilion (RM4.59 bilion) namun tidak menjelaskan secara terperinci mengenai rayuan derma AS$600 (RM2.5 bilion) juta bagi dana kecemasan untuk kegunaan sepanjang tahun ini.Gutteres berkata, beliau percaya bantuan dapat digunakan bagi meningkatkan pengaruh untuk memperbaiki hak asasi manusia, di tengah kebimbangan negara itu akan kembali kepada pentadbiran kejam rejim Taliban dari 1996 hingga 2001.“Tidak mungkin kita dapat memberikan bantuan kemanusiaan di Afghanistan tanpa terbabit dengan pihak berkuasa ‘de facto’,” kata Guterres kepada menteri yang menghadiri persidangan itu.“Sangat penting untuk berhubung dengan Taliban pada masa ini,” katanya.Guterres menggesa negara-negara untuk mencari jalan bagi membolehkan suntikan wang tunai ke dalam ekonomi Afghanistan bagi mencegah keruntuhan secara langsung yang akan membawa akibat buruk kepada Afghanistan dan wilayah lain.“Saya tidak fikir jika pihak berkuasa de facto sebuah negara bersikap tidak baik, jalan keluarnya adalah dengan menghukum rakyat,” katanya lagi.Bagaimanapun Guterres masih belum menyatakan dengan jelas berapa jumlah dana yang akan disalurkan ke negara itu ketika ia menghadapi ancaman kekurangan zat makanan dan kebuluran berikutan perpindahan penduduknya secara besar-besaran selain musim sejuk yang bakal menjelang.Taliban menjanjikan pemerintahan yang lebih sederhana kali ini, namun negara itu melaporkan tindakan rejim yang menembak ke udara bagi membubarkan tunjuk perasaan baru-baru ini oleh wanita yang menuntut hak bagi mendapatkan pendidikan dan pekerjaan.Ketua hak asasi PBB, Michelle Bachelet mengkritik dan kecewa dengan barisan Kabinet sementara Afghanistan yang disifatkan tidak inklusif dan kurang pembabitan wanita serta etnik bukan Pashtun.Dengan kebimbangan berlakunya serangan dan ancaman balas dendam di Kabul, masih ramai penduduknya ingin melarikan diri dari negara itu, dan penerbangan komersial antarabangsa pertama yang berlepas semalam sejak pengambilalihan Taliban memberikan harapan kepada sebahagian besar penduduknya.


Penceramah bebas cedera parah akibat kemalangan kini stabil

Penceramah bebas Wan Ji Wan Hussin sedang mendapat rawatan susulan di sebuah hospital pakar swasta di Selangor dan kini berada dalam keadaan stabil.Bagaimanapun, menurut isterinya Salmizatulakma Mohd Salleh, perkembangan kesihatan suaminya sejak kemalangan pada 14 Mei lalu di Johor masih perlahan.Katanya, doktor melaporkan Wan Ji mengalami sedikit keretakan pada bahagian otak dan terdapat angin dikesan pada bahagian otak.“Ustaz Wan Ji okay sahaja. Tak ada rasa sakit atau pening. Boleh jawab soalan doktor seperti biasa.“Doktor ada maklumkan, pemerhatian pada bahu yang retak dan buang pinggang ada sedikit masalah,” katanya kepada MalaysiaNow.Buat masa ini, Salmi memberitahu, suaminya masih boleh makan dan minum seperti biasa.Setakat ini, katanya, doktor masih memberikan ubat tahan sakit untuk dan balutan tempat luka maish belum dibuka atas saranan doktor.Wan Ji ditimpa kemalangan sewaktu dalam perjalanan pulang dari sebuah program di Kluang dan dimasukkan ke Hospital Sultanah Nora, Batu Pahat, Johor selama beberapa hari.Wan Ji merupakan antara nama penceramah kontroversi yang pernah terpalit dengan beberapa kontroversi melibatkan institusi raja.


Menghadapi keadaan dunia gawat

Apabila mengulas mengenai isu-isu gawat, ia sama sekali bukan bertujuan menjatuhkan lagi semangat para pembaca yang sememangnya sudah berada pada tahap rendah dalam keadaan cabaran masa kini.Ulasan mengenai cabaran dan masalah adalah bertujuan untuk mentafsir segala berita, maklumat dan fakta sedia ada bagi membolehkan lagi kefahaman terhadapnya.Kefahaman ini berupaya mendatangkan kejelasan, dan daripadanya barulah seseorang boleh merangka respons dan tindak balas bagi menghadapi suasana ini.Apabila ada kemampuan untuk memberikan respons dan tidak balas, maka seseorang mampu bersikap positif dan menaikkan semangat untuk berazam bagi mengatasi masalah.Sesungguhnya manusia mempunyai dua sisi.Sisi positif dan negatif.Sisi ini mendorong seseorang menarik dirinya kepada kelemahan mental.Perlakuan ini boleh membawa kepada kemurungan.Sisi positif berasaskan pada hakikat minda manusia mampu untuk menggerakkan seseorang bertindak untuk menghadapi cabaran dan berusaha meraih kejayaan.Semangat juang ini sentiasa ada pada manusia.Tetapi tentunya ia memerlukan kesedaran terhadap realiti sesuatu cabaran.Cabaran hari ini datang dalam dua bentuk.Pertama, di peringkat negara.Kedua, di peringkat dunia, yang juga membabitkan Malaysia.Cabaran ini memberikan kesan kepada individu dan keluarga yang mempunyai masalah tersendiri masing-masing.Pada peringkat negara, ada empat cabaran.Pertama, wabak Covid-19.Kedua, politik.Ketiga, ekonomi.Keempat, hubungan antara kaum.Di peringkat dunia juga terdapat empat cabaran.Pertama, wabak Covid-19 juga.Kedua, perubahan iklim yang juga akhirnya memberi kesan pada Malaysia.Ketiga, politik global.Keempat, ekonomi global.Cabaran-cabaran ini menunjukkan bahawa dunia sekarang berada dalam keadaan gawat.Perubahan iklim yang sudah lama diperingatkan mungkin masih tidak dirasakan oleh kebanyakan orang di planet ini tetapi daripada laporan berita saban hari menunjukkan ia sedang berlaku.Kebakaran di Turki, Greece dan California dikaitkan dengan isu pemanasan global.Begitu juga dengan banjir di Eropah, China dan Jepun dilihat sebagai tanda-tanda perubahan iklim.Taufan dan banjir adalah suatu yang lumrah.Tetapi kali ini ia berbeza.Perbalahan hujah antara pihak yang menafikan keadaan ini dengan para saintis masih berlaku.Bagi sebahagian dari pakar dan aktivis alam sekitar, manusia sudah terlambat untuk berusaha membendung masalah ini.Tetapi apa yang berlaku sudah berlalu.Apa yang boleh dilakukan adalah untuk menangani keadaan yang ada.Malah, wabak Covid-19 juga dikaitkan dengan pemanasan global.Ada saintis yang mengkaji kemungkinan virus Corona ini timbul akibat daripada perubahan iklim.Akibat perubahan itu, ekosistem dalam hutan yang semakin kecil sedang berubah.Ia melibatkan semua benda hidup, dari tumbuhan, haiwan dan mikro organisma.Daripada perubahan ini, muncul virus baru seperti Corona.Kajian dan telahan ini sudah bermula, lebih awal sebelum kemunculan Covid-19.Pengetahuan mengenai Covid-19 sentiasa berubah dan menambah.Apa yang diketahui pada Ogos 2020 tidak sama dengan Ogos 2021.Sentiasa ada maklumat baru.Tafsirannya juga berbagai.Sebab itu, dalam menghadapi Covid-19, semua pihak yang terlibat, daripada saintis, doktor mahupun penggubal dasar wajarlah sentiasa memperbaharui pegetahuan mereka terhadap maklumat terbaru.Dalam hal ini, seseorang tidak boleh bersikap ego dan degil untuk mempertahankan pandangannya yang berdiri di atas maklumat lama.Sebarang kegagalan mesti diterima dengan besar hati.Ini tiada kaitan dengan soal peribadi.Perubahan dasar mesti dilakukan segera bila muncul maklumat baru.Dalam hal Covid-19 ini, ego dan kedegilan seorang pakar atau pentadbir akan memberi kesan buruk pada nyawa orang ramai.Bagi orang ramai pula, mereka mesti menerima bahawa pakar lebih mengetahui daripada rakyat biasa.Pengetahuan dan maklumat sahih datang dari pakar.Sementara pentadbir pula mempunyai kuasa yang diiringi tanggungjawab.Tentulah pendirian mereka berbeza daripada orang ramai yang hanya mengikut perkembangan melalui media massa dan media sosial.Orang ramai juga tidak wajar bersikap ego dan degil untuk akur terhadap rumusan daripada pakar dan pihak berkuasa.Dalam minggu lalu ada laporan daripada saintis Oxford yang mengetuai pasukan AstraZeneca menyatakan bahawa dalam menghadapi varian Delta, ada tanda-tanda bahawa imuniti kelompok tidak akan dapat tercapai dengan vaksinasi sebahagian daripada penduduk seperti yang dijangka dahulu.Dengan itu, apaa yang perlu dilakukan ialah vaksinasi penuh untuk menyelamatkan semua orang.Ini adalah satu contoh maklumat baru mengenai Covid-19.Pertubuhan Kesihatan sedunia (WHO) pastinya akan membincangkan perkara ini dan akhirnya perubahan polisi akan berlaku di peringkat negara seluruh dunia.Sememangnya memenatkan untuk sentiasa mengikut perkembangan Covid-19.Tetapi ia sudah menjadi sebahagian daripada hidup.Zaman kehidupan tahun 2019 sudah berlalu dan ia hanya menjadi suatu kenangan kolektif global.Bagi menghadapi cabaran ini, seseorang perlu terus meningkatkan semangat untuk dapat hidup dan menyesuaikan diri dengan keadaan.Cabaran kedua global ialah politik antarabangsa, yang juga berkait dengan geopolitik.Walaupun keadaan dunia sekarang ini kelihatan tenang dengan kebanyakan negara memberikan tumpuan kepada Covid-19, tetapi realitinya tidak begitu.Dengan meneliti kenyataan-kenyataan pemimpin kuasa-kuasa utama dunia iaitu Amerika Syarikat, Rusia, Kesatuan Eropah dan China tentu dapat dirasakan terdapat satu persaingan yang perlu ditangani secara diplomasi.Ia bukanlah suatu Perang Dingin baru tetapi bibit-bibit seumpama itu sudah ada.Para pakar hubungan antarabangsa dan diplomat seluruh dunia pasti sedang mempelajari perkara ini.Bibit-bibit ketegangan itu berlaku antara Amerika Syarikat dan Rusia, serta Amerika Syarikat dan China.Dalam minggu lalu, Presiden Joe Biden mengisytiharkan bahawa mereka akan menyediakan ruang selamat atau safe haven kepada rakyat Hong Kong.Tentulah perkara ini menimbulkan kemarahan Beijing.Perang media antara China dan Amerika Syarikat sedang rancak berlaku.Apa pun natijahnya, pasti ia memberikan kesan pada dunia.Sementara itu, perang saudara di Afghanistan juga akan menarik semula penglibatan kuasa besar.Asalnya, Amerika Syarikat menarik keluar tenteranya dengan mengejut.Taliban pula mengejutkan dunia dengan mudah menguasai banyak wilayah Afghanistan.Apa yang lebih mengejutkan Washington ialah kerjasama Taliban dengan China.Walaupun sedang mengundurkan tenteranya, Amerika Syarikat tetap menggugurkan bom ke atas sasaran Taliban.Malangnya Taliban berada di tengah-tengah orang awam.Pastinya ramai orang awam menjadi mangsa.Perubahan iklim, Covid-19, persaingan Amerika Syarikat-China dan kesan ekonomi dunia akan menjadikan dunia bagi dekad 2020-an ini berbeza dengan dekad sebelumnya.Dalam senario terbaik, dunia akan kembali seperti tahun 2019.Tetapi jika senario terburuk pula, ia boleh meruntuhkan seluruh tamadun moden ini.Dalam sejarah silam, wabak penyakit pernah meruntuhkan empayar dan tamadun.Empayar Mongol, Golden Horde hilang dari muka bumi kerana wabak penyakit hawar yang merupakan bakteria dibawa oleh tikus.Empayar Mongol abad ke-14 itu meliputi suatu wilayah besar merentas benua Eropah dan Asia, dari Hungary ke China.Maknanya ia meliputi negara-negara Eropah, Rusia, China dan Afghanistan.Tetapi dahulu tidak ada sains, teknologi dan demokrasi.Sekarang pula ada senjata nuklear, biologi dan kimia.Adalah diharapkan manusia sekarang lebih arif, lebih bermoral dan lebih berperikemanusiaan.


Khidmat bekas peguam negara ditamatkan secara sah

Bekas perdana menteri Dr Mahathir Mohamad dan kerajaan Malaysia menegaskan tindakan mereka menamatkan kontrak perkhidmatan Mohamed Apandi Ali sebagai Peguam Negara (AG) pada 2018 adalah sah serta mengikut peruntukan undang-undang dan memohon mahkamah menolak saman Mohamed Apandi terhadap mereka.Dalam penyataan pembelaan yang difailkan semalam,  kedua-dua defendan itu menyatakan bahawa tiada penyalahgunaan kuasa oleh defendan pertama iaitu Mahathir berhubung penamatan perkhidmatan Mohamed Apandi  sebagai AG dan penamatan kontraknya sebagai pegawai undang-undang.Mahathir dan kerajaan Malaysia menfailkan penyataan pembelaan yang ditandatangani Peguam Kanan Persekutuan dari Jabatan Peguam Negara bagi menjawab saman yang kemukakan oleh Mohamed Apandi terhadap mereka yang menuntut ganti rugi RM2.2 juta berhubung penamatan kontraknya sebagai AG.Kedua-dua defendan mendakwa tuntutan Mohamed Apandi yang merupakan plaintif dalam saman itu  tidak bermerit serta tersalah dari segi fakta dan undang-undang.“Selanjutnya defendan-defendan menyatakan bahawa tiada apa-apa dalam pliding plaintif yang melayakkannya untuk diberikan ganti rugi teladan dan/atau ganti rugi punitif,” kata kedua-dua defendan.Mahathir dan kerajaan Malaysia juga menafikan tiap-tiap penyataan yang terkandung dalam penyataan tuntutan plaintif dan menyatakan bahawa dalam apa keadaan sekali pun, plaintif tidak berhak kepada relief-relif yang dipohon dalam penyataan tuntutannya.“Defendan-defendan dengan rendah diri memohon agar tuntutan plaintif ditolak dengan kos,” kata mereka lagi.Kes saman itu ditetapkan untuk pengurusan kes secara dalam talian hari ini di hadapan Timbalan Pendaftar Mahkamah Tinggi Norhatini Abd Hamid.Peguam Baljit Singh Sidhu yang mewakili Mohamed Apandi ketika dihubungi berkata mahkamah menetapkan 3 Disember untuk pengurusan kes bagi plaintif menfailkan jawapan terhadap penyataan pembelaan defendan-defendan.Kedua-dua defendan mendakwa tuntutan Mohamed Apandi yang merupakan plaintif dalam saman itu tidak bermerit serta tersalah dari segi fakta dan undang-undang.Pada 13 Oktober, Mohamed Apandi memfailkan saman menamakan Mahathir dan kerajaan, masing-masing sebagai defendan pertama dan kedua, memohon antara lain perisytiharan penamatan kontraknya sebagai AG yang dibuat oleh bekas perdana menteri itu sebagai tidak sah.Dalam pernyataan tuntutannya, Mohamed Apandi yang merupakan Hakim Mahkamah Persekutuan sebelum dilantik sebagai AG pada 2015, juga menuntut perisytiharan bahawa defendan pertama telah menyalahgunakan kedudukannya dan bahawa defendan pertama telah mendorong berlakunya pelanggaran kontrak di antara beliau dan kerajaan Malaysia.Beliau juga memohon perisytiharan bahawa wujud kegagalan pematuhan terhadap Perkara 145 Perlembagaan Persekutuan dalam pemecatannya dan bahawa pemecatannya sebagai AG adalah tidak mengikut undang-undang, dan oleh itu tidak sah.Mohamed Apandi memohon ganti rugi khas sebanyak RM2,233,599.36, ganti rugi am, ganti rugi teladan dan/atau punitif, kos dan relief lain yang difikirkan wajar oleh mahkamah.Beliau berkata melalui surat bertarikh 27 Julai 2015 daripada Ketua Setiausaha Negara, beliau dimaklumkan bahawa Yang di Pertuan Agong telah memberi perkenan terhadap pelantikannya sebagai AG yang berkuat kuasa dari 27 Julai 2015 hingga 26 Julai 2018.Bekas AG itu mendakwa pada 6 April 2018, Ketua Setiausaha Negara telah memaklumkan beliau bahawa Yang di Pertuan Agong pada 30 Mac 2018 telah memberi perkenan terhadap pelantikannya disambung selama tiga tahun lagi, berkuat kuasa pada 27 Julai 2018 dan akan tamat pada 26 Julai 2021.Mohamed Apandi mendakwa Mahathir yang dilantik sebagai perdana menteri pada 10 Mei 2018 kemudian mula mengeluarkan kenyataan yang mempertikaikan integriti profesional beliau.“Defendan pertama kemudian mengarahkan Ketua Setiausaha Negara untuk memaklumkan arahan defendan pertama kepada plaintif agar plaintif mengambil cuti tanpa rekod selama 30 hari dari 14 Mei sehingga 14 Jun 2018,” katanya.Beliau mendakwa arahan Mahathir itu adalah tidak sah dan mendakwa bahawa di bawah Perkara 145(5) Perlembagaan Persekutuan, pada semua masa yang material, beliau memegang jawatan itu atas perkenan Yang di Pertuan Agong.


Peguam Diraja UK fail rayuan di Mahkamah Persekutuan untuk wakili Najib

Peguam Diraja dari United Kingdom Jonathan James Laidlaw telah memfailkan rayuan terhadap keputusan Mahkamah Tinggi Kuala Lumpur yang menolak permohonannya untuk mewakili Najib Razak dalam rayuan terakhir beliau membabitkan penyelewengan dana RM42 juta milik SRC International Sdn Bhd.
Notis rayuan itu difailkan di Mahkamah Persekutuan pada 22 Ogos lepas menerusi Tetuan Shafee & Co yang mewakili Laidlaw selaku perayu.
Menerusi notis itu, Laidlaw merayu terhadap keseluruhan keputusan hakim Ahmad Kamal Md Shahid pada 21 Julai lepas yang menolak permohonannya tanpa kos.
Rayuan itu dibuat selaras dengan peruntukan di bawah Seksyen 19 Akta Profesion Undang-Undang 1976.
Peguam Muhammad Farhan Muhammad Shafee ketika dihubungi mengesahkan perkara itu.
Pada 21 Julai lepas, Ahmad Kamal menolak permohonan itu atas alasan Laidlaw gagal membuktikan beliau memiliki kelayakan khas dan pengalaman untuk mengendali rayuan atau pertuduhan terhadap Najib yang membabitkan Seksyen 23 Akta Suruhanjaya Pencegahan Rasuah Malaysia 2009, Seksyen 409 Kanun Keseksaan serta Seksyen 4 Akta Pencegahan Pengubahan wang Haram, Pencegahan Pembiayaan Keganasan Dan Hasil Daripada Aktiviti Haram 2001.
Najib memfailkan permohonan itu pada 31 Mei lepas bagi membolehkan Laidlaw mewakilinya dalam rayuan kes SRC atas beberapa alasan antaranya beliau memiliki kelayakan, pengalaman dan kepakaran khas yang tidak terdapat dalam kalangan peguam di Malaysia.
Melalui notis usul itu, Laidlaw memohon supaya diterima masuk dan didaftarkan bagi menjalankan amalan di Mahkamah Tinggi di Semenanjung Malaysia untuk bertindak sebagai peguam utama Najib dalam rayuan kes SRC di Mahkamah Persekutuan serta semua sebab atau perkara lain yang berkaitan dengannya.
Semalam, Mahkamah Persekutuan mengekalkan sabitan dan hukuman penjara 12 tahun serta denda RM210 juta atau penjara lima tahun yang dijatuhkan ke atas bekas Perdana Menteri itu bagi kesalahan menyeleweng dana SRC International.


Chile lulus suntikan Sinovac kepada kanak-kanak berusia 6 tahun ke atas

Badan kesihatan Chile pada Isnin meluluskan vaksin Covid-19 yang dibuat China Sinovac Biotech Ltd bagi diberikan kepada kanak-kanak berusia enam tahun ke atas, menjadikan lebih ramai golongan penerima vaksin dalam negara itu selaras dengan peningatan kempen inokulasinya.Negara Amerika Selatan itu telah pun meluluskan penggunaan Pfizer-BionTech kepada kanak-kanak berusia lebih dari 12 tahun dengan 654,053 orang telah menerima sekurang-kurangnya satu dos sejak Mei lalu.Vaksin Sinovac Coronavac menjadi tulang belakang program vaksinasi di Chile di mana 13 juta dari 19 juta penduduknya telah menerima vaksin lengkap setakat ini dengan 19.49 juta dos diberikan secara keseluruhan.“Ini satu berita baik bagi kanak-kanak sekolah dan mereka yang tidak dimasukkan ke dalam pelan vaksinasi sebelum ini,” kata Menteri Kesihatan Enrique Paris.Lima pakar daripada panel penilaian yang dibuat Institut Kesihatan Awam Chile bersetuju untuk melaksanakan suntikan vaksin kepada kanak-kanak berusia lebih enam tahun, sementara dua lagi mengundi pemberian vaksin kepada kanak-kanak berusia lebih dari 12 tahun, dan seorang daripada panel itu tidak bersetuju vaksinasi kepada kanak-kanak.CoronaVac juga mendapat kelulusan darurat untuk diberikan kepada kanak-kanak di Indonesia dan China.Sejak beberapa minggu lalu, Chile menyaksikan penurunan signifikan dalam angka jangkitan, merekodkan hanya 435 kes baru semalam.Negara itu juga mencatatkan 1.6 juta jangkitan Covid-19 dan 37,108 kematian.


Kementerian pertanian segera atasi kenaikan harga sayur

Kementerian pertanian dan industri makanan mengambil beberapa langkah segera bagi mengatasi kenaikan hingga 40 peratus harga sayur-sayuran ketika ini, dipercayai berikutan pelaksanaan perintah kawalan pergerakan diperketatkan (PKPD) di Cameron Highlands, Pahang.Timbalan menteri II kementerian itu, Che Abdullah Mat Nawi berkata pihaknya bersama Lembaga Pemasaran Pertanian Persekutuan (Fama) memberi jaminan untuk menyelesaikan perkara itu di semua peringkat rantaian iaitu daripada pengeluar hingga kepada pengguna.“Kami sudah mendapat maklumat mengenai permasalahan itu dan sedang memperhalusinya segera supaya jalan penyelesaian dapat diambil…kita tidak menafikan di mana-mana pun akan ada masalah ketika pelaksanaan perintah kawalan pergerakan (PKP) sekarang ini.“Jadi, kementerian pertanian dan Fama akan mengambil tindakan, malah kami juga menyediakan bilik gerakan yang beroperasi penuh melibatkan beberapa pegawai bagi memastikan sebarang masalah dihadapi sepanjang rantaian iaitu daripada peringkat pengeluar kepada pengguna akan diselesaikan dari semasa ke semasa,” katanya kepada pemberita di Pasar Nelayan Teluk Kumbar, di Balik Pulau hari ini.Terdahulu, beliau meninjau aktiviti bekalan makanan dan rantaian pemasaran ikan di Lembaga Kemajuan Ikan Malaysia (LKIM) Batu Maung dan kawasan pendaratan ikan di Teluk Kumbar, di Balik Pulau.Abdullah berkata sektor pertanian dikategorikan sebagai perkhidmatan penting dan ia perlu diteruskan seperti biasa namun prosesnya berkemungkinan berbeza kerana pelaksanaan PKP, PKPD dan sebagainya.“Prosesnya mungkin mengambil masa kerana SOP (prosedur operasi standard) yang ketat dan kerajaan juga terpaksa mengetatkan SOP kerana tidak mahu ada pihak lain mengambil kesempatan dengan menggunakan alasan daripada sektor pertanian tapi sebenarnya untuk tujuan lain. Situasi ini menyukarkan tetapi dari segi operasi, sektor pertanian memang dibenarkan beroperasi,” katanya.Dalam perkembangan lain, Abdullah berkata sebanyak 41,364.82 tan metrik ikan bernilai RM164 juta direkodkan didaratkan di seluruh negara sejak Januari hingga Mei lepas.Beliau berkata bekalan ikan untuk rakyat negara ini mencukupi setakat ini walaupun PKP dilanjut hingga hujung bulan ini.Sejak Isnin lepas, beberapa harga sayur-sayuran antaranya tomato, timun jepun, cili, kubis, kacang buncis, lada benggala dan semua jenis salad meningkat sekitar 30 hingga 40 peratus, dipercayai kerana pengeluaran terpaksa dihenti serta-merta berikutan PKPD di Cameron Highlands.Media melaporkan punca utamanya kerana 12,000 pekerja asing dan tempatan di kawasan tanah tinggi itu tidak dapat keluar bekerja.


KPM umum cuti 5 hari untuk pelajar pulang mengundi

Kementerian Pendidikan Malaysia (KPM) hari ini mengumumkan pelajar di institusi pusat pengajian tinggi  di bawahnya diberi cuti lima hari bermula 17 November sehingga 21 November bagi membolehkan mereka pulang mengundi.
Dalam sebuah kenyataan, KPM berkata dalam tempoh itu semua kelas atau aktiviti yang melibatkan pelajar di institusi pendidikan guru, kolej matrikulasi, vokasional dan Tingkatan Enam ditangguhkan ke suatu tarikh lain
“Ketetapan KPM ini adalah selaras dengan pengumuman Suruhanjaya Pilihan Raya (SPR).
“Tempoh pelepasan yang diberikan ini adalah bagi membolehkan pelajar mempunyai masa yang mencukupi untuk membuat perjalanan pergi dan balik ke lokasi pusat pengundian masing-masing,” katanya.
Menurut kementerian itu, keputusan ini diambil sebagai tanda sokongan KPM bagi pelaksanaan Undi 18 yang telah diwartakan oleh kerajaan akhir tahun lalu.
Pendaftaran automatik pemilih baru berkuat kuasa pada akhir tahun lalu berikutan kelulusan rang undang-undang (RUU) untuk menurunkan umur mengundi dari 21 kepada 18 tahun selepas ia disokong sebulat suara di Dewan Rakyat.
Daripada keseluruhan hampir tujuh juta pengundi baru dalam daftar pemilih, kira-kira 16% daripadanya adalah pengundi mewakili kumpulan umur 18-20 tahun.
Pembubaran Parlimen diumumkan Perdana Menteri Ismail Sabri Yaakob pada 10 Oktober lalu bagi memberi laluan Pilihan Raya Umum ke-15 (PRU15) diadakan.
SPR menetapkan hari pengundian bagi PRU15 pada 19 November, penamaan calon pada 5 November dan pengundian awal pada 15 November.


Isu projek LCS, dasar galak guna EV antara tumpuan Parlimen hari ini

Isu projek Kapal Tempur Pesisir (LCS) dan dasar bagi menggalakkan penggunaan kenderaan elektrik (EV) dijangka menjadi tumpuan pada persidangan Dewan Rakyat hari ini.
Menurut Aturan Urusan Mesyuarat dalam laman rasmi Parlimen, soalan berhubung langkah-langkah yang diambil kerajaan dalam mengatasi isu projek LCS yang meruncing dan menjejaskan perancangan Transformasi 15-to-5 Tentera Laut Diraja Malaysia (TLDM), diajukan Komander (B) Nordin Ahmad Ismail (PN-Lumut) kepada Menteri Pertahanan pada sesi soal jawab.
Transformasi 15-to-5 TLDM merujuk kepada rancangan TLDM menyusun 15 buah kelas kapal yang sedia ada kepada lima.
Turut tersenarai, soalan Jimmy Puah Wee Tse (PH-Tebrau) kepada menteri perdagangan antarabangsa dan industri mengenai dasar kementerian bagi menggalakkan penggunaan EV serta penambahan stesen pengecasan untuk EV di seluruh negara.
Shahidan Kassim (PN-Arau) pula meminta menteri komunikasi dan digital menyatakan sejauh mana Akta Hasutan 1948, Akta Rahsia Rasmi 1972 dan Akta Komunikasi dan Multimedia 1998 bertindak sebagai pengawal kepada kebebasan media yang tiada had sempadan penyebaran terutama menerusi media elektronik.
Selain itu, beliau turut bertanyakan sama ada kerajaan berhasrat mengkaji semula akta berkaitan kebebasan media bagi menangani masalah pemberita tidak beretika seperti meletakkan tajuk artikel yang bercanggah dengan kandungannya.
Soalan mengenai pendigitalan perkhidmatan kerajaan pula akan diajukan Amirudin Shari (PH-Gombak) yang meminta penjelasan perdana menteri berhubung perancangan dan garis masa kerajaan bagi inisiatif itu dilaksanakan sepenuhnya serta langkah kerajaan menjamin maklumat pengguna dalam aspek keselamatan siber.
Selesai sesi soal jawab, ahli Dewan Rakyat akan mengambil bahagian menyambung semula sesi perbahasan Usul Menjunjung Kasih Titah Diraja.
Persidangan Dewan Rakyat kali ini berlangsung 29 hari bermula dari 13 Februari hingga 30 Mac.


Liz Cheney pertimbang rebut jawatan presiden AS

Ahli Kongres Wanita Amerika Syarikat (AS) Liz Cheney pada Rabu berkata beliau akan mempertimbangkan untuk merebut jawatan presiden AS, sehari selepas kekalahannya dalam pemilihan parti Republikan Wyoming.
"Itu adalah keputusan yang saya akan buat dalam tempoh beberapa bulan akan datang," lapor Xinhua memetik Cheney sebagai berkata dalam temu bual di rancangan "Today" NBC.
Beberapa media AS sebelum ini menjangkakan kekalahan Cheney ketika menentang Harriet Hageman, seorang peguam yang mendapat sokongan bekas presiden AS Donald Trump.
Dengan 99% undi selesai dikira pada Rabu, Hageman mendahului Cheney dengan undian 37%.
Cheney memberitahu penyokongnya pada malam Selasa bahawa beliau telah menghubungi Hageman dan menerima kekalahannya tetapi berikrar untuk "melakukan apa sahaja bagi menghalang Donald Trump kembali ke pejabat presiden".
Trump mengecam kenyataan Cheney itu.
Anak perempuan bekas naib presiden AS Dick Cheney, Liz Cheney telah mewakili Wyoming sejak 2017 dan telah muncul pengkritik lantang Trump.
Cheney, 56, adalah antara sebilangan kecil ahli Republikan yang mengundi untuk mendakwa Trump atas peranannya dalam rusuhan keganasan yang tercetus 6 Januari 2021 ke atas Capitol AS, dan telah kehilangan pangkatnya sebagai pengerusi persidangan Dewan Republikan kerana kritikannya terhadap Trump.


MB Terengganu nafi wujud ‘perang dingin’ dengan kerajaan pusat

Menteri Besar Terengganu, Ahmad Samsuri Mokhtar menafikan wujud 'perang dingin' antara pimpinan kerajaan negeri dengan kerajaan Persekutuan.
Ia susulan ketidakhadiran beliau dan barisan pemimpin negeri pada program lawatan Perdana Menteri, Anwar Ibrahim, ke Terengganu, Khamis lalu.
Samsuri berkata kerajaan negeri tidak mempunyai sebarang masalah dengan kerajaan pusat dan bersedia memberikan kerjasama dalam apa juga urusan terutama yang melibatkan kepentingan bersama.
“Apa yang berlaku ialah masalah komunikasi dan saya pun tak mahu panjangkan masalah ini,” katanya kepada pemberita  selepas menyampaikan kunci Rumah Mampu Milik (RMM) Tajin Sejahtera di Kampung Tajin, Hulu Terengganu, di Kuala Berang, hari ini.
Menurutnya, beliau dan pemimpin negeri tidak hadir ke program lawatan tersebut kerana tidak dimaklumkan bahawa terdapat urusan khusus yang melibatkan kerajaan negeri dalam program lawatan Perdana Menteri, tersebut.
Sehubungan itu, Samsuri berkata pihaknya hanya menyalurkan bantuan dari aspek logistik serta pengangkutan seperti yang diminta oleh pejabat perdana menteri (PMO).
“Amalan sebelum ini ialah apabila PMO menghubungi kerajaan negeri untuk apa juga urusan, kita dimaklumkan dengan jelas apa tujuan kedatangan dan siapa yang dilibatkan.
“Tetapi dalam kunjungan Perdana Menteri baru-baru ini, saya tak dimaklumkan ada urusan khusus dengan kerajaan negeri. Oleh kerana itu, kita hanya membantu dari segi logistik dan pengangkutan... tidak diminta lain daripada itu,” katanya.
Dalam pada itu, Samsuri berkata setakat ini kerajaan negeri juga belum dipanggil untuk sebarang mesyuarat rasmi dengan kerajaan pusat.
Bagaimanapun, beliau dijangka menghadiri majlis syarahan amanat Perdana Menteri bersama ketua kerajaan negeri dan menteri-menteri Kabinet, Khamis ini di ibu negara.
"Saya difahamkan negeri-negeri lain juga belum dipanggil untuk sebarang mesyuarat dengan perdana menteri, yang ada pada Khamis ini dijemput semua menteri besar bersama menteri Kabinet untuk hadir pada majlis syarahan amanat Khamis ini di Kuala Lumpur," katanya.
Dalam perkembangan lain, Samsuri berkata pihaknya menyerahkan kepada pihak berkuasa bagi menyiasat dakwaan Umno Terengganu bahawa berlaku pengagihan wang secara berleluasa oleh PAS kepada pengundi pada Pilihan Raya Umum Ke-15 (PRU15), November lalu.
"Itu adalah hak yang diberi dalam undang-undang PRU kepada mana-mana pihak yang tidak berpuas hati dalam apa juga alasan.
"Petisyen akan diuruskan dengan cara undang-undang oleh semua pihak," katanya.
Pada 3 Januari lalu, Pengerusi Perhubungan Umno Terengganu, Ahmad Said memfailkan petisyen memohon mahkamah membatalkan keputusan PRU15 melibatkan Parlimen Marang, Kemaman dan Kuala Terengganu.
Menurut Ahmad, petisyen yang difailkan di Mahkamah Tinggi Kuala Terengganu itu dibuat kerana beliau mendakwa berlakunya pengagihan wang secara berleluasa di ketiga-tiga kawasan Parlimen berkenaan.


Putrajaya bertanggungjawab naikkan had minimum usia perkahwinan bagi gadis Islam, kata kumpulan hak asasi

Kumpulan hak asasi Lawyers for Liberty (LFL) hari ini mengecam keputusan kerajaan untuk mengekalkan had usia minimum perkahwinan gadis beragama Islam pada 16 tahun, mengatakan Putrajaya bertanggungjawab berdasarkan komitmen terhadap pelbagai perjanjian antarabangsa untuk melakukan segala upayanya bagi mencegah perkahwinan kanak-kanak.Koordinator LFL Zaid Malek berkata takrifan “kanak-kanak” sudah jelas termaktub di bawah Akta Umur Dewasa 1971 yang mengatakan seseorang yang berusia bawah 18 tahun dianggap usia di bawah umur dewasa.“Ini selari dengan takrif yang ada dalam Artikel 1 Konvensyen Mengenai Hak Kanak-Kanak (CRC) yang diratifikasi Malaysia pada 1995,” katanya.Beliau berkata Malaysia juga sudah meratifikasi Konvensyen Mengenai Penghapusan Segala Bentuk Diskriminasi Terhadap Wanita (Cedaw) pada tahun yang sama, disebabkan itu, katanya, Putrajaya bertanggungjawab untuk melaksanakan Artikel 16(2) bagi mencegah perkahwinan kanak-kanak.Pada 16 Disember, Menteri Hal Ehwan Agama Idris Ahmad berkata had usia minimum bagi perkahwinan gadis Islam akan dikekalkan pada usia 16 tahun.“Berdasarkan maklum balas dan pandangan yang diterima, kebanyakan negeri secara dasarnya bersetuju mengekalkan had umur sedia ada sebagaimana yang termaktub dalam undang-undang keluarga Islam negeri masing-masing,” katanya di Dewan Rakyat.Idris berkata hal itu ditetapkan dalam Mesyuarat Sekretariat Dasar Perundangan Syariah Jabatan Kemajuan Islam Malaysia (Jakim) Bil. 1/2021 pada 22 September lepas setelah mengambil kira pandangan daripada negeri-negeri.Namun Zaid berkata Putrajaya bertanggungjawab untuk melaksanakan semua perjanjian antarabangsa seperti termaktub dalam Senarai Jadual Sembilan Perlembagaan Persekutuan.“Kerajaan tidak boleh mengabaikan tanggungjawabnya di bawah undang-undang antarabangsa dengan mengatakan isu perkahwinan gadis Islam adalah dalam bidang kuasa eksklusif negeri.“Dengan menggunakan alasan ini, kerajaan secara sedar melanggar tanggungjawab antarabangsa Malaysia di bawah Cedaw dan CRC, di mana ia adalah satu tindakan salah dalam undang-undang antarabangsa.”Sebaliknya, beliau berkata Putrajaya perlu meminda Perlembagaan bagi memberikan kuasa kepadanya untuk menaikkan had minimum usia berkahwin bagi gadis Islam.


Mencari Kelab Sosialis

Ketika aku masuk menjadi pelajar tahun pertama di Universiti Malaya (UM) pada tahun 1971, tidak banyak yang aku tahu tentang sosialisme.
Aku tahu wujudnya Parti Rakyat Malaysia (PRM).
Aku tahu wujudnya Parti Buruh.
Aku pernah membaca novel garapan Ahmad Boestamam pemimpin Parti Rakyat. Aku pernah membaca novel Ishak Haji Muhamad, pemimpin Parti Buruh.
Aku pernah terbaca tentang penglibatan PRM dan Parti Buruh pada Pilihan Raya Umum tahun 1964.
Dua parti ini bergabung dalam Barisan Sosialis.
Aku tahu wujudnya Parti Komunis Malaya (PKM).
Mustahil ada yang tidak pernah mendengar nama Chin Peng dan Rashid Maidin.
Abah aku, Rais  Manaf pernah menjadi Special Constable.
Mustahil aku tidak tahu Shamsiah Fakeh.
Shamsiah belajar sama dengan Rais Manaf di Sekolah Pondok Lebai Maadah di Pelangai.
Lebai Maadah ialah datuk sebelah Wan Rahmah aku.
Apa yang aku tahu tentang sosialisme pada tahun 1971 hanya tempias.
Aku belum pernah membaca buku tentang teori dan falsafah sosialis.
Aku tahu Rusia dan China itu negara sosialis.
Semua pengetahuan ini tidak mendalam. Bernilai rendah malah lebih rendah daripada labun kedai kopi.
Sebelum masuk UM aku tahu tentang wujudnya Kelab Sosialis di universiti itu.
Aku tahu selepas membaca Mahasiswa Negara, akhbar rasmi Persatuan Mahasiswa Universiti Malaya (PMUM).
Tapi ini pun pendengaran dari jarak jauh.
Justeru bila aku terlihat poster forum anjuran Kelab Sosialis, “Pengalaman Tahanan ISA: Karim Singh dan Tajuddin Kahar di Dewan Kuliah F, aku berniat untuk menghadirinya.
Aku pernah terbaca nama Karam dari Utusan Malaysia ketika aku di Sekolah Menengah Undang Jelebu (SMUJ) pada tahun 1968.
Karam seorang peguam yang menyusun pekerja estet di Asahan Melaka.
Dari apa yang aku baca, pekerja estet dari Melaka berjalan kaki ke Kuala Lumpur.
Apa perjuangan mereka aku tidak tahu.
Dalam akhbar yang aku lihat hanya muka Karam.
Nama Karam ini melekat kerana “karam” dalam bahasa Melayu bermakna tenggelam.
Aku tidak tahu siapa Tajuddin.
Aku pernah mendengar tentang tahanan politik.
Tapi aku tidak tahu apa itu Akta Keselamatan Dalam Negeri (ISA).
Keinginan aku mendadak. Aku ingin tahu.
Aku ingin mendalami fikrah dengan perkara yang mencabar minda.
Cabaran inilah yang aku cari dalam universiti.
Perkara lemau basi dan “banal” aku tinggalkan.
Aku mencari satu yang baru dan segar yang boleh aku lakukan.
Aku ingat lagi poster dalam kertas A4 ini ditulis dengan warna merah.
Poster yang aku nampak terlekat di pokok kayu di tepi jalan arah dari Dataran Sastera ke Dewan Tunku Canselor (DTC).
Ketika aku membaca poster Kelab Sosialis ini minggu orientasi sudah tamat.
Tapi aku masih merasakan diri aku sebagai budak baru. Masih belajar. Masih memerhati.
Masih mendengar apa kata senior walau pun orientasi sudah selesai.
Forum Kelab Sosialis di Dewan Kuliah F, Dataran Sastera pada Rabu malam.
Petangnya ketika duduk santai di bilik bacaan bawah Dewan Makan Kolej Kelima aku terserempak dengan Shah pelajar tahun dua Fakulti Sastera. Shah ini “mahasitua”.
Mahasitua ini terminologi untuk pelajar yang masuk universiti bukan dari tingkatan enam.
Mereka sudah berumur kerana sudah bekerja dahulu. Kebanyakan mahasitua adalah bekas guru yang menyambung belajar ke universiti.
“Freshie, dah selesai semua? Kau ambil paper apa?” Shah bertanya.
“Malay, history satu paper English, Chinese.” Aku menjawab.
“Dah masuk Dewan Kuliah F? Paling besar dalam kampus.” Shah bertanya.
“Dah, malam ni pun nak gi sana.” Aku menjawab,
“Malam pun ada kelas.”
“Nak gi forum.” Aku menerangkan.
“Forum apa?” Shah memandang muka aku.
“Forum Kelab Sosialis.”
“Hei hei, gila kau, dewan tu nanti penuh dengan SB. Nak cari apa?” Shah menghalang.
Aku senyap kemudian berkata: “Nak dengar pengalaman tahanan politik.”
“Jangan pergi, bahaya SB ramai.” Shah terus menakutkan aku.
Ini kali pertama aku dengar maklumat SB ada masuk dengar forum  dalam kampus.
Aku bukan takut SB. Tapi aku tidak mahu dilihat degil di mata senior.
Malam itu aku tak ke forum. Niat aku gagal.
Program pertama Kelab Sosialis tahun 1971 tidak aku hadiri.
Kuliah aku bermula. Kini aku mahasiswa Fakulti Sastera residen Kolej Kelima.
Kuliah jam 8.00 pagi, aku cukup liat. Kuliah ini menjemput ponteng. Begitu juga kuliah jam 2.00 petang. Lepas makan mengantuk nak tidur.
Kelas tutorial boleh pilih waktu dan masa yang sesuai.
Mengikuti kuliah satu tanggungjawab. Kuliah wajib tapi nama tidak dicatat seperti tutorial.
Dalam tahun pertama kuliah sejarah paling popular. Lebih dari 500 pelajar maka kuliah di adakan dalam DTC.
Ketua Jabatan Sejarah Khoo Kay Kim (1937-2019).
Sejarah Eropah gurunya Krishen Jit (1939-2005).
Sejarah Malaysia gurunya Bonnie. Jabatan Sejarah ada pensyarah jemputan dari Jakarta untuk mata pelajaran Sejarah Indonesia.
Kuliah H101, H102 dan H103, juga amat popular. Ramai yang mendaftar. H ini tanda mata pelajaran Pengajian Melayu.
Pengajian Melayu aku rasa lemau.
Seolah-olah aku mengulangi apa yang aku lalui semasa tingkatan enam. Tidak mencabar minda aku. Tidak membuka fikrah.
Prof Taib Osman (1934-2017) dengan pola-pola dan ciri ciri yang membosankan.
Maka prof ini dikenali sebagai “Profesor Pola-Pola” oleh pelajar UM tahun 70-an.
Aku mendaftar mengikuti kuliah Chinese Study untuk mengetahui sejarah dan budaya China. Ini bukan sejarah Cina Malaysia. Ini sejarah China di Tanah Besar.
Tahun 1971 aku kagum dengan Tanah Besar China yang mengamalkan sistem ekonomi sosialis.
Ini juga menjadi sebab aku mengikuti sejarah China.
Aku juga ada menyimpan niat untuk mempelajari Bahasa Mandarin.   Paling kecil ialah kuliahm C150 iaitu Sastera Inggeris. Tidak sampai 10 orang pelajar.
Maka kuliah diadakan dalam bilik kecil. Pensyarah Fadzilah Amin.
Kuliah dan tutorial sekali harung. Dua jam seminggu aku membuka minda dengan Sastera Inggeris.
Aku paling berminat dengan kuliah C150. Aku mula berkenal dengan dramatis Rusia Anton Chekov (1860-1909).
Aku membaca drama Henrik Ibsen (1828-1906 ) dari Norway.
Aku mula membaca cerpen Leo Tolstoy (1828 -1910) dari Rusia.
Fadzillah memperkenalkan aku dengan penulis penulis cerpen Perancis Guy De Maupassant (1959-1893).
Aku juga mempelajari teater absurd, “Six Character in Search of an Author”, garapan Luigi Pirandello (1867-1934).
Kuliah C150 tidak pernah aku ponteng. Malah aku terus mendapat A untuk esei dan lulus cemerlang dalam peperiksaan.
Aku rasa kuliah  C150 ini terus menjadi ingatan. Ini kerana seni sastera Eropah dan falsafah dari watak-watak yang aku pelajari dalam kuliah C150 ini terus menjadi guru dan pemandu pendewasaan hidup aku.
Mustahil aku akan melupakan watak Willy Loman dalam “Death of a Salesman” drama garapan Arthur Miller (1915 – 2005).
Kuliah aku ikuti tapi dalam masa yang sama aku terus mencari siapa pemimpin Kelab Sosialis.
Satu petang aku menapak ke Rumah Persatuan. Rumah Persatuan atau Union House di bawah bukit  tidak jauh dari Pejabat Canselor dan berhadapan dengan Fakulti Pertanian.
Jalan kereta ke Union House cukup menarik.
Kiri kanan jalan ada pohon sawit. Manakala jalan potong dari Union House ke DTC akan naik bukit melalui serimbun pohon buluh.
Letak Union House ini tidak jauh dari tasik universiti. Dalam bangunan Union House ada dua kafeteria. Satu menghala ke tasik.
Aku memberanikan hati. Naik tangga dan masuk ke pejabat. Semua amat asing untuk aku.
Aku nampak  lelaki dan perempuan duduk di belakang meja. Ada yang menghadapi mesin taip. Dari umur dan pakaian aku yakin meraka bukan mahasiswa.
Aku macam rusa masuk kampung.
“Woit freshie what do you want?”
 Suara anak muda  Cina muncul dari belakang aku. Dari pemerhatian aku rasa dia ni pasti mahasiswa.
“Looking for Kelab Sosialis.” Aku menjawab.
“Not here, this is UMSU.” Jawapan yang aku terima.
“Tak ada opis?” Soalan dari aku.
“Wait here, go to reading room downstairs, look for Lee Chee Keong.” Aku mendapat bantuan.
Aku terperanjat bila mendengar nama ini. Nama Lee Chee Keong ini sama seperti nama kawan baik aku Lee Keong di Jelebu.
Aku turun tangga dan masuk ke dalam bilik bacaan.
Tak ramai siswa dalam bilik ini. Ada dua siswa Cina dan seorang Melayu.
“Chee Keong.” Aku memanggil.
Tiga  kepala menoleh.
“Yes? What?” Jawapan kasar.
“Are you Chee Keong?” Aku bertanya.
“Not me, him.” Jarinya mengarahkan mata aku ke siswa yang sedang duduk.
Aku merapati Lee Chee Keong yang sedang duduk dan terus menghulur tangan
“Isham from Fitfth College, are you from Socialist Club?” Aku bertanya sambil bersalam.
“Yes, why?” Lee Chee Keong menjawab.
“Saya nak jadi ahli kelab.” Jawapan ringkas daripada aku.
Lee Chee Keong berdiri dan memandang tepat muka aku.


Nilai sentimental bantu ‘gesek’ Cap Lada bertahan hampir 90 tahun

Sejak 89 tahun yang lepas, pengeluaran “gesek” Cap Lada Kelantan Match Factory di Sungai Keladi tidak pernah berhenti, semuanya demi memenuhi permintaan peminat setianya yang sudah biasa menggunakan produk tersebut dalam kehidupan harian.Penyelia Kelantan Match Factory Mahmod Mohd Nor, 85, berkata mancis atau gesek dalam dialek Kelantan kekal relevan kerana masih digunakan untuk membakar sampah, menyalakan rokok, menghidupkan kayu api dan sebagainya.Bercakap kepada Bernama, Mahmod mengakui biarpun ketika ini orang ramai lebih selesa menggunakan pemetik api, nilai sentimental yang ada pada gesek menyebabkan permintaan terhadap produk hasil tangan anak Kelantan itu tidak pernah putus.“Cetusan api gesek berserta bau belerang memberi satu perasaan berbeza kepada pengguna berbanding jika mereka menggunakan pemetik api.“Tambahan pula orang kampung apabila bakar sampah mereka lebih selesa guna gesek berbanding pemetik api. Kualiti mancis Cap Lada yang dihasilkan di kilang ini kekal sama sejak 1933, ia antara faktor penyumbang kenapa produk ini terus berada dalam pasaran,” katanya ketika ditemui, baru-baru ini.Bercerita mengenai sejarah Kelantan Match Factory, Mahmod berkata kilang paling lama serta tertua di negara itu sudah beroperasi di tapak kompleks seluas 1.13 hektar sejak 1933.Katanya, operasi pengeluaran kekal di tapak yang sama, biarpun sudah tiga kali bertukar pemilik.“Ada tiga kilang utama di dalam kompleks ini iaitu kilang menghasilkan kotak mancis, batang mancis dan bahagian pembungkusan.“Ketika ini, kilang memiliki lebih 30 pekerja yang bertugas enam hari seminggu bermula 8 pagi hingga 5.30 petang, kilang ini mampu mengeluarkan kira-kira 96,000 kotak mancis sehari,” kata anak jati Kota Bharu itu.30 tahun bekerja di kilang tersebut, Mahmod individu paling layak untuk berkongsi proses pembuatan mancis yang menggunakan kayu terentang atau kayu simpul paya yang diimport dari China.“Ada tujuh langkah untuk menghasilkan sekotak mancis bersaiz 20 milimeter (mm) yang setiap satu diisi kira-kira 50 batang mancis. Proses pembuatan dibahagi kepada dua iaitu menghasilkan kotak dan batang mancis,” katanya.Mahmod berkata proses membuat kotak bermula di outer box machine apabila sekeping kayu nipis dilipat, digam dan dibalut kertas sebelum dijemur.“Kotak-kotak itu kemudian dikeringkan menggunakan mesin pengering kira-kira 10 minit sebelum proses diteruskan di inner box machine untuk menghasilkan bahagian dalam kotak,” katanya.Langkah seterusnya ialah menampal label pada kotak yang dilakukan serentak oleh tiga pekerja.“Pekerja akan turut melakukan kerja-kerja slide pasting pada kotak tersebut, ini bertujuan meletakkan striking area di kedua-dua sisi kotak.“Striking area mempunyai campuran bahan karbida yang akan menyebabkan mancis menyala apabila berlaku geseran,” kata Mahmod.Menurut beliau, untuk menghasilkan batang mancis pula, proses dilakukan di kilang berbeza bagi mengelak sebarang kejadian tidak diingini.“Batang mancis akan dicelup ke dalam lilin menggunakan dipping machine. Kemudian bahagian kepala batang mancis itu akan dicelup empat bahan iaitu kalium klorida, kanji, sulfur dan silika sebelum dikeringkan dan dimasukkan ke dalam filling machine untuk diisi ke dalam kotak mancis yang sudah siap.Mahmod berkata apabila kotak dan batang mancis telah siap, kedua-dua bahan tersebut akan dihantar ke packing machine untuk proses pembungkusan sebelum diedar ke seluruh negara berdasarkan permintaan.Sebagai satu-satunya kilang mancis yang masih beroperasi di negara ini, Mahmod berbangga mereka masih mampu memenuhi permintaan peminat setia gesek.Malah katanya, Kelantan Match Factory pernah menghasilkan mancis khas sebagai cenderahati semasa Sukan Komanwel 1998.


Jentera pelancar angkasa Korea Utara jatuh ke Laut Kuning

Korea Utara menembak apa yang didakwanya sebagai "jentera pelancar angkasa lepas" ke arah selatan pada Rabu, namun jatuh ke Laut Kuning selepas penerbangan "tidak normal", kata tentera Korea Selatan.
Korea Utara yang mengesahkan kegagalan itu berkata roket baharunya "Chollima-1" yang membawa satelit peninjau ketenteraan "Malligyong-1," jatuh ke laut ekoran "penghidupan enjin peringkat kedua yang tidak normal," lapor Agensi Berita Yonhap memetik kenyataan rasmi Agensi Berita Pusat Korea (KCNA).
Korea Utara merancang menjalankan pelancaran kedua secepat mungkin.
Ketua Staf Bersama (JCS) Seoul berkata ia mengesan pelancaran dari Tongchang-ri di pantai barat Utara pada 6.29 pagi dan peluru itu jatuh ke perairan kira-kira 200 kilometer ke barat pulau Eocheong selepas penerbangannya melintasi perairan pulau sempadan Baengnyeong.
Awal minggu ini, Korea Utara memaklumkan kepada Jepun dan Pertubuhan Maritim Antarabangsa mengenai rancangannya untuk melancarkan satelit antara 31 Mei dan 11 Jun walaupun terdapat kritikan bahawa tindakan itu akan melanggar resolusi Majlis Keselamatan Pertubuhan Bangsa-Bangsa Bersatu (UNSC) yang melarang sebarang pelancaran menggunakan teknologi peluru berpandu balistik.
Rejim itu kali terakhir melancarkan roket yang membawa apa yang dipanggil satelit "Kwangmyongsong-4" pada Februari 2016.
Amerika Syarikat mengecam pelancaran itu dan Presiden Joe Biden serta pasukan keselamatan sedang menilai situasi bersama sekutu dan rakan kongsinya.
Pelancaran roket itu merupakan provokasi pertama Utara sejak ia melancarkan apa yang didakwanya sebagai peluru berpandu balistik antara benua Hwasong-18 pada 13 April.
Sebelum ini, Korea Utara melancarkan apa yang dipanggil roket pembawa satelit lima kali -- masing-masing satu pada 1998, 2009 dan 2016, dan dua kali pada 2012.
Korea Utara mendakwa telah meletakkan satelit ke orbit selepas pelancarannya pada Disember 2012 dan 2016 namun masih belum diketahui sama ada ia telah berfungsi secara normal.


‘Siapa yang nasihat?’, ahli Parlimen PKR persoal Agong undang Najib ke istana

Seorang ahli Parlimen PKR hari ini mengalu-alukan kenyataan Yang di-Pertuan Agong di UiTM baru-baru ini yang memberi amaran mengenai “barah” rasuah, namun mengatakan pendirian istana itu dilihat tidak selari dengan tindakannya mengundang bekas perdana menteri Najib Razak yang disabitkan kesalahan rasuah.Ahli Parlimen Pasir Gudang Hassan Karim berkata beliau tidak mahu menyalahkan Agong berhubung undangan tersebut, mengatakan pegawai istana yang bertanggungjawab menasihatkan Sultan Abdullah Sultan Ahmad Shah gagal menjalankan tugas mereka.“Yang di-Pertuan Agong dibekalkan oleh kerajaan dan negara dengan pelbagai penasihat dan pembantu istana. Pegawai-pegawai istana tersebut yang membawa gelaran hebat-hebat seperti Datuk Bijaya Diraja, Datuk Bentara Diraja dan lain-lain.“Yang di-Pertuan Agong juga mempunyai akses kepada Peguam Negara yang bertindak sebagai peguam kepada Kerajaan.Tidak ada sesiapakah yang berani tampil ke depan untuk menasihati Yang di-Pertuan Agong supaya jangan menjemput bekas perdana menteri Najib Razak (seorang pesalah rasuah) ke Istana Negara?” kata Hassan dalam sebuah hantaran Facebook.Najib yang merupakan ahli Parlimen Pekan disabitkan kesalahan di Mahkamah Tinggi pada Julai 2020 bagi tujuh pertuduhan berkait penyelewengan RM42 juta dana SRC International.Beliau dijatuhkan hukuman 12 tahun penjara dan denda sebanyak RM210 juta.Pada Disember tahun lalu, Mahkamah Rayuan turut mengekalkan sabitannya dan beliau kini dalam proses merayu di Mahkamah Persekutuan.Najib menerima undangan Aidilfitri di Istana Abdul Aziz di Kuantan, Pahang pada 4 Mei lalu.Sebelumnya, beliau turut diundang bagi majlis berbuka puasa bersama Agong, ahli Kabinet dan diplomat asing di Istana Negara pada 18 April.Menurut Hassan, satu kesilapan dilakukan pihak istana apabila Najib turut diundang di mana beliau menyertai Agong menikmati santapan diraja.Katanya, pelajar UiTM yang mendengar ucapan Agong mengenai bahaya rasuah akan teringat peristiwa di mana Najib menghantar gambarnya di media sosial menunjukkannya turut diundang ke istana.Beliau menambah hubungan rapat antara Najib dan Agong tidak menjadi isu kerana ia adalah hubungan peribadi.“Mereka sama-sama dari Pahang. Tetapi itu soal hubungan peribadi. Tidak boleh dicampur-aduk dengan urusan rasmi negara.“Najib Razak bekas perdana menteri dan ahli politik yang senior sepatutnya sedar dan mengambil inisiatif menasihati Yang di-Pertuan Agong supaya tidak menjemput beliau ke Istana Negara bersandarkan latar belakang bahawa beliau telah didapati bersalah oleh mahkamah.”


KDN sasar proses 10,000 permohonan taraf warganegara tahun ini

Kementerian Dalam Negeri (KDN) menyasarkan untuk memproses sekurang-kurangnya 10,000 permohonan taraf kewarganegaraan pada tahun ini.
Menteri berkenaan Saifuddin Nasution Ismail berkata sejak beliau berkhidmat di KDN pada Disember tahun lepas, sebanyak 4,294 permohonan diproses dan daripada jumlah itu, hampir 67% diluluskan manakala bakinya ditolak.
“Saya kongsikan statistik sejak 2013 hingga 21 Feb 2023, terdapat sebanyak 132,272 permohonan yang diterima untuk menjadi warganegara Malaysia.
“Sekarang saya dah buat keputusan terhadap 4,300 dan bakinya tak banyak lagi, dan saya yakin sebelum hujung tahun saya boleh mencapai sehingga 10,000 permohonan,” katanya ketika menggulung perbahasan Usul Menjunjung Kasih Titah Diraja bagi KDN di Dewan Rakyat semalam.
Beliau berkata antara sebab permohonan ditolak ialah pemohon tidak mendaftarkan perkahwinan semasa memohon kewarganegaraan untuk anak, pemohon tidak mempunyai bukti berada dalam negara ketika memohon, pemohon tidak mempunyai locus standi serta terdapat unsur keraguan dan percanggahan fakta semasa semakan dibuat.
Justeru, Saifuddin Nasution berkata beliau akan mengadakan satu taklimat khas kepada Ahli Parlimen bagi menjelaskan isu berkaitan permohonan taraf kewarganegaraan termasuk tatacara permohonan dan senario yang perlu diambil perhatian.
Beliau juga berharap pindaan Perlembagaan Persekutuan bagi membolehkan anak yang lahir di luar negara oleh wanita Malaysia yang berkahwin dengan warga asing mendapat kerakyatan negara ini akan mendapat sokongan Ahli Parlimen untuk diluluskan.
“Ini langkah yang kita ambil bersifat manusiawi. Hubungan ibu dan anak. Dulu undang-undang dibuat 1950-an belum terbayang waktu itu wanita kita akan berkahwin, bertemu jodoh di seluruh dunia.
“Sekarang 2023, takkan undang-undang itu statik dan beku di situ. Sebab itu, kita angkat untuk kita lakukan pindaan dan sasaran kita, mesti 148 (sokongan dua pertiga Ahli Parlimen) dan ini merentasi parti politik,” katanya.
Sebelum ini, Saifuddin Nasution memaklumkan Rang Undang-Undang Perlembagaan (Pindaan) 2023 berkaitan kewarganegaraan dijangka dibentangkan dalam persidangan Parlimen kali ini setelah memenuhi kehendak undang-undang.
Dalam pada itu, beliau berkata rangka penggubalan Rang Undang-Undang Penyalahgunaan Dadah dan Bahan (Pencegahan, Rawatan dan Pemulihan) bagi menggantikan Akta Penagih Dadah (Rawatan Dan Pemulihan) 1983 sudah siap serta dalam proses akhir membabitkan penilaian Pejabat Peguam Negara.
Katanya RUU baharu itu akan meningkatkan akses bagi mendapatkan rawatan dan pemulihan merangkumi aspek perundangan yang lebih komprehensif.


Annuar persoal dakwaan Umno makin kuat ketika pemimpin parti asak adakan PRU15

Ketua Umno Bahagian Ketereh Annuar Musa mempersoalkan cadangan untuk mengadakan Pilihan Raya Umum ke-15 (PRU15) dalam masa terdekat, menegaskan bahawa kejayaan Barisan Nasional (BN) di Johor bukanlah ukuran tepat parti itu kini sudah kuat.Annuar yang juga menteri komunikasi dan multimedia berkata, walaupun Umno berjaya menawan semula Johor menerusi majoriti besar pada pilihan raya negeri (PRN) baru-baru ini, ia hanyalah menerusi peratusan keluar mengundi yang rendah sebanyak 54.92%.Beliau berkata, Umno perlu bersabar dan kaji lebih lanjut apakah yang bakal terjadi sekiranya peratusan undi meningkat dan sama ada keadaan ini akan memanfaatkan parti sekiranya berdepan PRU15.“Apa jadi kalau peratusan undi jadi 80%? Penambahan 22% lagi itu siapakah mereka? Adakah mereka akan undi Umno? Ini perlu dikaji,” katanya dalam wawancara bersama Astro Awani, hari ini.“Siapa yang tidak keluar (mengundi) itu? Kalau mereka keluar mengundi di PRU, adakah dia akan menyebelahi kita?”Sebelum ini, Timbalan Presiden Umno Mohamad Hasan menggesa supaya PRU15 diadakan secepat mungkin kerana menyifatkan sekarang adalah masa paling sesuai untuk parti itu meraih kemenangan memandangkan pihak lawan berada dalam keadaan berpecah dan lemah.Cadangan itu disuarakan pada Perasmian Perhimpunan Agung Wanita, Pemuda dan Puteri Umno di Pusat Dagangan Dunia Kuala Lumpur (WTCKL) pada Rabu.Mengulas lanjut, Annuar turut memperingatkan pencapaian dalam PRN Johor dan Melaka tidak boleh diambil sebagai petunjuk prestasi kerana kedua-dua negeri itu disifatkan sebagai kubu kuat Umno dan agak sukar untuk parti lawan menyaingi jentera mereka.Namun begitu, beliau turut mendedahkan walaupun Umno Johor disifatkan sebagai antara Umno paling kuat dari segi kewangan, logistik, tenaga, anggota dan pemimpin, mereka masih memerlukan banyak bantuan dari luar kawasan untuk berjaya dalam pilihan raya baru-baru ini.“Walaupun PAS ada di situ, PAS tak kuat di Melaka dan Johor. Adakah perkara sama akan berlaku di Terengganu, Kedah, Perlis, Kelantan dan Perak? Ini perlu dikaji juga.“Tak salah untuk rasa gembira, berasa kuat tetapi jangan kita memerangkap diri kita sendiri,” katanya.Mengulas mengenai proses mencadangkan PRU15, Annuar berkata perkara itu perlu diteliti secara menyeluruh memandangkan kerajaan pada masa ini terdiri daripada pelbagai parti dan Umno hanya menjadi sebahagian minoriti.Dengan merujuk Perlembagaan, beliau berkata, cadangan untuk pembubaran Parlimen bagi melaksanakan PRU perlu merangkumi keputusan daripada perdana menteri bersama jemaah menteri sebelum dibawa kepada Yang di-Pertuan Agong.“Katakan PM kata bubar (Parlimen) tetapi yang lain tak sokong, PM perlu letak jawatan kerana dia sudah tiada kepercayaan.“Apabila dia letak jawatan, kerajaan sedia ada berhak lantik PM baru dan mungkin ada parti baru akan gantikan tempat Umno (dalam kerajaan), jadi tak boleh bubar juga,” katanya yang turut menegaskan beliau bukan tidak bersetuju dengan cadangan tersebut, namun hanya meminta partinya berbincang terlebih dahulu.


Adun Perak, Paul Yong didapati bersalah rogol pembantu rumah

Mahkamah Tinggi Ipoh mendapati Ahli Dewan Undangan Negeri (Adun) Tronoh Paul Yong Choo Kiong bersalah merogol pembantu rumahnya pada 2019.
Hakim Abdul Wahab Mohamed membuat keputusan tersebut selepas pendakwaan berjaya membuktikan kes melampaui keraguan munasabah terhadap bekas pemimpin DAP itu.
Yong dilihat tenang ketika hakim menyampaikan penghakimannya pada pukul 10.10 pagi tadi.
Beliau dijatuhi hukuman penjara 13 tahun dan dua sebatan.
Yong didakwa merogol pembantu rumah berusia 23 tahun itu di sebuah bilik di tingkat atas rumahnya di Meru Desa Park, antara 8.15 malam hingga 9.15 malam, pada 7 Julai 2019.
Pertuduhan mengikut Seksyen 376 (1) Kanun Keseksaan yang membawa hukuman penjara sehingga 20 tahun dan boleh dikenakan sebat, jika sabit kesalahan.
Pihak pembelaan menutup penghujahan kes pada 31 Mac lalu selepas memanggil tiga saksi: Yong, isterinya, Too Choon Looi dan bapa saudara pembantu rumahnya, Muhammad Rusdi.


KPM perkasa TV Pendidikan yang kini bersiaran 9 jam sehari

Kementerian Pendidikan (KPM) sentiasa berusaha untuk terus memperkasa TV Pendidikan yang kini bersiaran selama sembilan jam sehari di beberapa stesen televisyen dengan pendekatan bersesuaian.Menghargai pandangan dan saranan pelbagai pihak berkaitan TV Pendidikan, Menteri Kanan Pendidikan Radzi Jidin berkata KPM mewujudkan kembali TV Pendidikan pada 6 April 2020 sejurus pelaksanaan Perintah Kawalan Pergerakan (PKP) pertama pada 18 Mac tahun sama.“KPM mewujudkan semula TV Pendidikan konvensional bagi membantu murid yang tidak mempunyai akses Internet atau peranti sesuai untuk mengikuti kaedah Pengajaran dan Pembelajaran di Rumah (PdPR).“Pada masa ini, TV Pendidikan bersiaran selama sembilan jam sehari iaitu dua jam di TV Okey, empat jam di Astro Tutor TV dan tiga jam di NTV7. Kami sedar jumlah masa siaran ini masih belum mencukupi dengan mengambil kira keadaan semasa,” katanya dalam Twitter rasmi beliau hari ini.Menurut kicauan itu, TV Pendidikan yang mula bersiaran di televisyen konvensional pada 1972 dipindahkan kepada kaedah secara dalam talian melalui EduwebTV pada 1 Mac 2008 dan tidak lagi disiarkan di saluran televisyen konvensional bermula 1 Jan 2009.


RUU tukar gelaran ‘ketua menteri’ kepada ‘menteri perdana’ lulus dengan majoriti dua pertiga

Rang undang-undang (RUU) bagi menukar gelaran “ketua menteri” dalam perlembagaan negeri kepada gelaran “menteri perdana” diluluskan dengan sokongan majoriti dua pertiga selepas bacaan ketiga di Dewan Undangan Negeri (DUN) Sarawak hari ini.RUU Perlembagaan Negeri Sarawak (Pindaan) 2022 menerima sokongan 67 ahli DUN selepas lima jam dibahaskan.Pindaan perlembagaan negeri itu akan menyaksikan Ketua Menteri Abang Johari Openg menjadi menteri perdana pertama di Malaysia.Selain gelaran kepada jawatan utama negeri tersebut, gelaran “menteri muda” juga akan ditukar kepada “timbalan menteri”.RUU pindaan perlembagaan negeri itu dibentangkan oleh Menteri Pelancongan, Industri Kreatif dan Seni Persembahan Abdul Karim Rahman Hamzah.Karim berkata pindaan tersebut akan mencerminkan status istimewa Sarawak dalam persekutuan, susulan beberapa perubahan terhadap empat perkara dalam Perlembagaan Persekutuan berkait Perjanjian Malaysia 1963 (MA63).“Hal ini akan meletakkan Sarawak sebagai salah satu dari wilayah dan tidak dianggap mempunyai status yang sama seperti negeri-negeri dalam Persekutuan Tanah Melayu,” katanya.Beliau berkata langkah untuk menggantikan gelaran “ketua menteri” kepada “menteri perdana” di bawah Perkara 6(3) dalam perlembagaan negeri itu adalah serupa dengan amalan di negara-negara Komanwel.“Ketua persekutuan digelar sebagai perdana menteri, dan ketua bagi wilayah dalam persekutuan pula digelar menteri perdana manakala sub-wilayah atau negeri akan diketuai ketua menteri,” katanya.


RUU kerakyatan setara kelahiran luar negara akan diteruskan jika PN menang, kata Hamzah

Perikatan Nasional (PN) akan meneruskan usul meminda Perlembagaan Persekutuan berhubung kewarganegaraan kanak-kanak yang dilahirkan di luar negara oleh ibu warganegara Malaysia sekiranya diberikan mandat membentuk kerajaan Persekutuan selepas Pilihan Raya Umum ke-15 (PRU15).
Setiausaha Agung PN Hamzah Zainudin berkata agenda yang dicadangkan oleh beliau telahpun dimasukkan ke dalam manifesto PN pada pilihan raya berkenaan.
"Saya sudah beritahu semua orang isu ini, (sebelum ini) tangan saya terikat atas undang-undang sedia ada mengikut Perlembagaan, bukan saya tidak simpati masalah ditimbulkan, saya simpati tapi saya tidak boleh buat apa-apa.
"Atas sebab itulah, saya minta supaya PN masukkan ia sebagai agenda dalam manifesto," katanya pada sidang media selepas Sesi Taklimat Persediaan Banjir dan PRU15 di Maktab Teknik Polis Diraja Malaysia, Bakri, semalam.
Hamzah yang juga menteri dalam negeri berkata demikian ketika mengulas mengenai manifesto Barisan Nasional (BN) yang sama dengan PN berhubung janji memberi kerakyatan anak wanita Malaysia yang lahir di luar negara.
"Saya harap semua pihak bukan sahaja BN tetapi semua gabungan parti politik akan ikut sama seperti apa yang PN umumkan lebih awal.
"Ini sekali gus menunjukkan isu ini boleh diselesaikan lebih awal sekiranya semua pihak bersama saya dalam menyelesaikan masalah ini," katanya.


Jangan lupa SOP ketika sambut Deepavali, pesan PM

Muhyiddin Yassin berharap dalam mematuhi prosedur operasi standard (SOP) ditetapkan, penganut Hindu di negara ini tetap merayakan Deepavali yang akan disambut esok dengan meriah, walaupun dalam keadaan negara masih bergelut dengan pandemik Covid-19.Sambil menzahirkan ucapan Selamat Hari Deepavali, Perdana Menteri turut mengajak seluruh masyarakat Malaysia untuk bersama-sama menghormati dan menghargai kepelbagaian yang wujud dalam negara, dengan berkongsi kemeriahan perayaan Deepavali yang disambut oleh penganut agama Hindu di Malaysia.“Rakyat Malaysia bertuah kerana negara kita terdiri daripada masyarakat yang berbilang kaum dan agama. Setiap kaum mempunyai budaya, tradisi dan adat resam masing-masing yang menjadi sumber kekuatan kita sebagai sebuah negara majmuk yang aman, harmoni dan bersatu padu,” katanya.Beliau berkata demikian dalam ucapan sempena sambutan Deepavali 2020 yang disiarkan di laman Facebook rasminya hari ini.Perdana Menteri turut menyeru rakyat Malaysia berbilang kaum agar berganding bahu menghadapi cabaran getir yang sedang dihadapi negara pada masa ini.“Pelbagai cabaran getir yang sedang kita hadapi pada masa ini. Bersama-samalah kita berganding bahu, bersatu-padu dengan semangat yang cekal dan tabah untuk masa hadapan Malaysia yang lebih cerah buat kita semua,” katanya.Beliau juga menasihatkan supaya penganut Hindu yang meraikan pesta cahaya itu, agar mengelak daripada bersalaman atau berhimpun, dan sentiasa mengamalkan penjarakan fizikal.“Sambutan Deepavali tahun ini agak berbeza kerana ia berlangsung ketika negara sedang berdepan dengan pandemik Covid-19.Perdana Menteri turut menyeru rakyat Malaysia berbilang kaum agar berganding bahu menghadapi cabaran getir yang sedang dihadapi negara pada masa ini.“Kes-kes harian yang dicatatkan pada masa ini agak tinggi sehingga kerajaan terpaksa melaksanakan Peritah Kawalan Pergerakan Bersyarat (PKPB) (di beberapa negeri) bagi mengawal dan mengekang penularan wabak ini di dalam komuniti kita,” katanya.Perdana Menteri juga berharap masyarakat beragama Hindu akan tetap meraikan perayaan Deepavali dengan meriah di rumah bersama anggota keluarga masing-masing dengan mematuhi segala garis panduan atau SOP yang telah ditetapkan.“Elakkan bersalaman ataupun berhimpun dan amalkanlah penjarakan fizikal untuk kita bersama-sama memutuskan rantaian jangkitan Covid-19,” katanya.


Rakyat miskin keliru, bimbang polisi kitar semula ‘pemaksaan’ hapus kereta lama

Pengumuman kerajaan yang mahu melaksanakan polisi pengurusan kenderaan akhir hayat atau end-of life vehicle (ELV) menjelang tahun 2025 merisaukan pemandu di luar bandar dan kumpulan berpendapatan rendah yang mengatakan mereka tidak memahami rancangan kerajaan itu dan bimbang mereka mungkin terpaksa melepaskan kereta lama yang masih boleh digunakan.
Menerusi ELV, kenderaan yang sudah berakhir jangka akhir hayat boleh dimanfaatkan untuk komponennya.
Dengan mengambil contoh kepada Singapura dan Jepun, Malaysia merangka hala tuju ELV yang diharap mampu memberikan penyelesaian kepada kaedah pelupusan kenderaan dengan cepat.
Sehingga kini, polisi tersebut masih di peringkat kajian melibatkan beberapa pihak termasuk Kementerian Sains, Teknologi dan Inovasi (Mosti) serta beberapa universiti awam.
Bagaimanapun, pengumuman baru-baru ini mengenai polisi tersebut masih mengelirukan masyarakat khususnya mereka yang berada di kawasan luar bandar dan golongan berpendapatan rendah.
Tinjauan MalaysiaNow ke dua buah kampung di Sungai Buloh dan Shah Alam, Selangor mendapati rata-rata pengguna kereta belum memahami konsep pelaksanaan ELV.
Selepas diterangkan secara ringkas, mereka terkejut dan bimbang sekiranya polisi itu memaksa mereka menghentikan penggunaan kenderaan masing-masing yang sudah berusia lebih 10 tahun.
Seorang pembantu restoran di Kampung Paya Jaras Hilir, Rustam Shah berkata kenderaan yang dipandunya kini berusia lebih 20 tahun dan digunakan selama dua generasi.
"Kereta macam mana yang kena leraikan dan hapuskan? Kereta saya dah lebih 20 tahun tapi masih boleh digunakan untuk pandu jarak dekat.
"Ini sahaja kereta yang ada dan masih saya gunakan selepas ayah meninggal dunia pada tahun 2009," katanya kepada MalaysiaNow.
Berdasarkan data Kementerian Pengangkutan, setakat Mei 2022 sebanyak 33 juta kenderaan berdaftar di Malaysia dengan 19 juta daripadanya adalah berusia 10 tahun ke atas.
Kebimbangan kerajaan apabila kenderaan usang digunakan di atas jalan raya ianya akan menyumbang kepada pencemaran alam sekitar selain membahayakan pengguna.
Kerajaan juga membayangkan, kira-kira 70% barang yang boleh dileraikan dari ELV boleh dieksport ke negara lain dengan pulangan mencecah RM10 bilion.
Dalam pada itu, beberapa pengumpul-pengumpul kenderaan "continental" merujuk kepada pengeluaran kenderaan oleh syarikat-syarikat kereta di Eropah berasa keliru dengan rancangan polisi tersebut.
Mereka mempertikai apakah yang dimaksudkan oleh kerajaan sebagai kenderaan yang "layak" dilupuskan.
Soal mereka, adakah ia ditentukan oleh faktor hayat kenderaan atau keadaan kenderaan yang tidak lagi digunakan?
"Kalau nak kitar semula komponen kenderaan terbiar kena jelas ianya untuk kenderaan terbiar dan usang sahaja. Yang tersadai di bengkel atau tepi jalan.
"Kalau kenderaan ukur ikut umur, apa jadi dengan kereta-kereta koleksi kami? Semuanya dijaga dan dipelihara dengan baik," kata Ahmad Khalid, salah seorang ahli kumpulan Facebook pengumpul kenderaan klasik Mercedes Benz W203 kepada MalaysiaNow.
Tambahnya, alasan Menteri Mosti Dr Adham Baba yang mengatakan lambakan kenderaan usang sehingga menjadi lubuk pembiakan denggi tidak kukuh sebagai asas pelaksanaan ELV.
Sebaliknya, kata pesara kerajaan itu, kerajaan perlu memfokuskan strategi pelupusan yang mesra alam sekitar dan tidak membebankan rakyat.
"Kos selenggara kenderaan terpakai amat tinggi. Tiba-tiba nak umum hapus macam tu buatkan kita rasa kerja mengumpul ini sia-sia.
"Bagaimana dengan keluarga yang ada hanya satu kereta untuk digunakan? Perlu dikitar semula juga?"
Kini, kerajaan sedang mengkaji cara penyelesaian kepada permasalahan kenderaan akhir hayat secara kitar semula komponen ELV atau menjadikannya satu produk lain.
Di Singapura dan Jepun, kenderaan ELV memasuki pasaran kenderaan terpakai di Malaysia dan dijual dengan harga lebih murah berbanding pasaran.
Manakala di negara-negara Barat, ELV sudah lama dilaksanakan memandangkan mereka mempunyai kepakaran dalam pengitaran semula dan pengeluar terbesar kenderaan berjenama.
Malah, fokus mereka kini tertumpu kepada lambakan kenderaan elektrik yang mempunyai bateri tarikh luput untuk dihapuskan ataupun dikitar semula.
Sementara itu, di Shah Alam, seorang pengawal keselamatan mahu dikenali sebagai Nilakantna bertanya, sekiranya kereta Proton saga keluaran tahun 1997 miliknya dileraikan apakah pulangan yang diterima olehnya?
"Saya dapat duit tak? Kalau ada pulangan wang saya boleh hapuskan. Jika tidak, saya akan tetap pandu kereta ini walaupun tak dibenarkan bayar cukai jalan.
"Lagi baik, jimat duit saya."


Industri vape semakin agresif, produk sasar generasi muda banjiri pasaran

Industri vape tempatan yang pernah menyaksikan kejatuhan pasca fatwa yang mengharamkannya pada 2015 kini membuat kemunculan semula dan semakin agresif dalam kempen pemasaran mereka bagi menarik pelanggan baru.
Selain pembelian dalam talian, butik-butik vape kembali mengisi premis di bangunan komersil.
Ada antara butik ini hanya menjual barangan vape dan ada juga yang digabungkan dengan premis perniagaan lain seperti kedai gunting rambut atau hab penghantaran barangan.
Industri vape dianggarkan bernilai RM2.49 bilion pada Februari tahun ini, dan ia dijangka semakin berkembang selepas Menteri Kesihatan Dr Zaliha Mustafa memutuskan untuk mengeluarkan nikotin dari Akta Racun, satu langkah yang dikritik oleh pakar-pakar kesihatan seluruh negara.
Sebelum ini, tular mengenai beberapa produk dan bahan kempen industri vape yang jelas menyasarkan golongan remaja dan kanak-kanak.
Pada Hari Raya Aidilfitri lepas, beberapa kedai vape tempatan dikesan menghasilkan sampul raya mereka.
Terkini, industri vape ingin membawa masuk mesin layan diri yang menjual produk vape.
Ini bermakna orang awam termasuk remaja sekolah boleh mengakses produk itu 24 jam sehari tanpa had.
Ia berbeza berbanding penjualan rokok yang mana ia tidak boleh dibeli sesuka hati.
Ini kerana rokok ditempatkan di belakang kaunter premis-premis yang mana penjaga kaunter akan memantau mereka yang ingin membeli.
Bercakap kepada MalaysiaNow, profesor perubatan, Fakulti Perubatan dan Sains Kesihatan Universiti Sains Islam Malaysia Dr Rafidah Hanim Mokhtar berkata, industri vape mengambil peluang untuk mempromosikan produk mereka bagi mendapatkan pelanggan baru selepas kerajaan mengeluarkan nikotin daripada Akta Racun 1952.
"Ada produk vape yang dijual semurah RM5 dalam bentuk pod pakai buang," katanya.
Pod itu, menurut seorang penghisap vape yang enggan dinamakan, semakin mendapat tempat dalam kalangan pengguna rokok elektronik tersebut.
Industri vape juga mengadakan ekspo di ibu kota pada awal bulan ini, dengan pelbagai jenis perisa ditawarkan kepada pengguna.
Rafidah berkata, penguat kuasa sukar untuk memeriksa bahan yang diletakkan dalam perisa.
"Pengeluar rokok perlu mematuhi piawaian kandungan nikotin dalam pek mereka dan penguat kuasa boleh memeriksa mengikut kumpulan pengeluaran.
“Tetapi untuk vape, siapa yang boleh tahu apa yang dibubuh dalam bancuhan perisa? Ini semua satu pengenalan kepada pengambilan dadah," jelasnya.
Vape juga mempunyai pelbagai perisa berbanding rokok dan ia boleh diterima oleh golongan yang selama ini tidak merokok.
Justeru, alasan bahawa vape mahu mengurangkan tabiat merokok kata Rafidah adalah tidak benar.
Ini termasuklah golongan wanita yang tidak merokok namun menghisap vape.
Perdana Menteri Anwar Ibrahim yang juga menteri kewangan sebelum ini mengumumkan duti eksais terhadap produk cecair atau gel yang mengandungi nikotin yang mana separuh hasil akan diperuntukkan kepada Kementerian Kesihatan.
Duti itu berkuat kuasa 1 April lepas pada kadar RM0.40 dan dikenakan bagi setiap mililiter cecair atau gel yang mengandungi nikotin dalam vape.
Ketika ini, Malaysia merupakan pengeksport terbesar cecair vape.
Tinjauan di laman sosial dan di butik-butik rokok elektronik itu mendapati ada pod-pod dan perisa vape yang dibuat berwarna-warni sebagai satu cara menarik perhatian remaja.
Bungkusan perisa juga kelihatan seperti air kotak minuman.
Terdapat juga laporan mengenai syarikat vape menaja baju untuk acara sukan, selain cuba mengupah pempengaruh media sosial untuk meletakkan produk dalam video mereka.
Kegusaran yang sama disuarakan oleh ahli farmasi Fahmi Hassan.
Katanya, walaupun syarikat vape menjanjikan “self-regulation”, realitinya terdapat kepincangan dalam kawalan kendiri itu.
"Sebagai contoh, mereka bebas menggunakan apa-apa cara untuk promosi vape termasuk membuat vape dalam bentuk yang menarik minat remaja, menggunakan perisa yang mudah menarik minat, warna dan cara promosi yang menunjukkan vape sebagai gaya hidup.
"Ini bertentangan dengan janji mereka yang hanya ingin menjual vape kepada perokok sedia ada," katanya.
Katanya, penjualan dalam talian, termasuk khidmat penghantaran menyebabkan ia mudah didapati oleh sesiapa sahaja termasuk kanak-kanak yang masih bersekolah.
Sesi Parlimen baru-baru ini menyaksikan Rang Undang-undang (RUU) Kawalan Produk Tembakau dan Merokok 2022 yang bertujuan mewujudkan Generasi Penamat (GEG) dirujuk kepada jawatankuasa Parlimen dan tidak dibentangkan untuk diluluskan.
Ia dilihat sebagai taktik melengahkan masa agar pemain industri vape boleh mencari seberapa banyak pelanggan yang mungkin.
Mengikut RUU itu, penjualan dan penggunaan sebarang bentuk bahan merokok termasuk vape tidak dibenarkan kepada individu yang lahir pada tahun selepas 2007.
Rafidah berkata, RUU itu sememangnya mampu mencegah tabiat merokok.
Katanya, Singapura menyaksikan penurunan tabiat merokok dalam kalangan remaja selepas meluluskan undang-undang mengharamkan import dan jualan vape di republik itu diperkenalkan pada 2018.
"Kita perlukan tekad. Kini pihak industri sedang bermain tarik tali.
“Undang-undang wujud untuk melindungi sebahagian anggota masyarakat dan memastikan pihak industri tidak menentukan dasar negara," katanya.


Halimah Yacob putuskan tidak tanding semula pada pilihan raya presiden Singapura

Presiden Singapura Halimah Yacob memutuskan untuk tidak bertanding semula pada Pilihan Raya Presiden yang dijadual diadakan dalam masa beberapa bulan lagi.
Ketika mengumumkan perkara itu di laman Facebook rasminya hari ini, Halimah berkata keputusan berkenaan dibuat "selepas pertimbangan yang sangat teliti."
“Ia satu keistimewaan dan penghormatan yang besar untuk berkhidmat sebagai presiden kelapan Singapura sejak enam tahun lalu...,” katanya.
Halimah, 68, adalah presiden wanita pertama dalam sejarah Singapura.
“Saya sedar tanggungjawab besar sebagai presiden semasa memegang jawatan pada 2017 dan saya telah mencuba yang terbaik untuk melunaskannya. Matlamat saya adalah untuk membantu mewujudkan masyarakat yang lebih prihatin dan penyayang,” tulisnya.
Beliau turut berterima kasih kepada semua rakyat Singapura atas kepercayaan, timbang rasa dan kebaikan yang diberikan sepanjang tempoh perkhidmatannya.
Tidak ketinggalan ucapan terima kasih juga diucapkan kepada organisasi masyarakat, sosial dan perniagaan yang telah mencetuskan inspirasi menerusi keyakinan dan semangat yang ditunjukkan untuk membina Singapura yang lebih baik, katanya.
Halimah berkata beliau amat bertuah kerana diberi peluang untuk berkhidmat kepada semua rakyat jelata tanpa mengira kaum, bahasa atau kedudukan sosial sebagai Presiden Singapura.
“Saya akan sentiasa menghargai kenangan indah dan pengalaman yang diperoleh sepanjang tempoh saya berkhidmat. Ini akan memberi inspirasi kepada saya untuk terus menyumbang kepada masyarakat dan negara dengan cara yang lain selagi termampu,” kata Halimah.
Tempoh khidmat beliau dilaporkan akan tamat pada 13 September.
Beliau berada di Malaysia pada Mac lalu untuk lawatan negara selama tiga hari.